text:
Eik stuðlar Ungdómsdeildini hjá B6827-03-2015
Eik og Ungdómsdeildin hjá B68 hava í dag undirskrivað stuðulsavtalu fyri kappingarárið 2015.
Kravið um NemID slept25-03-2015
NemID verður ikki longur krav fyri at kunna rita inn í Netbankan. Kundin kann sjálvur velja at skifta yvir til NemID ella at halda fram við verandi innritanarloysn
TF Holding samtakið 141 mió. kr. í avlopi eftir skatt25-03-2015
TF Holding hevði eitt gott ár í fjør, og útlitini fyri 2015 eru eisini góð. Ársúrslitið var 141 mió. kr. eftir skatt. Fyri skatt var úrslitið 174 mió. kr.
Lata upp eftir sólarmyrkingina17-03-2015
20. mars lata deildir okkara upp fyri avgreiðslu kl. 10.30. Somuleiðis svara vit telefonunum frá kl. 10.30.
Myndafrásøgn - Brim er ársins unga virki 201513-03-2015
Natúrlig, føroysk, vistfrøðilig húðrøkt vann á kryddi úr føroyskum tara og fiskabót


c: text/html

text:
Tíðindaskriv frá Meginfelag Norrønu Felaganna
Dagarnar 13.-19. november 2017 verður skipað fyri Norðurlendsku bókasavnsvikuni, har evnið verður «Oyggjar í Norðurlondum». Tú kanst vera við til at mynda ársins størsta upplestartiltak saman við fleiri enn 2000 øðrum stovnum úr øllum Norður-og Baltalondum. Í 2016 hevði Norðurlendska bókasavnsvikan fleiri enn 120.000 luttakarar, og í ár vóna vit, at norðurlendsku bókmentirnar saman við gleðini at lurta eftir søgum fer at røkka eins nógvum. Skrásetingin er opin, so til ber at melda tykkara stovn til longu í dag!
Norðurlendska bókasavnsvikan er stórt tiltak, har lisið verður upp úr somu norðurlendsku bókmentunum samstundis kring øll Norður- og Baltalond . Í novembermyrkrinum skipa skúlar, bókasøvn, barnagarðar, norrønu feløgini umframt aðrir mentanarstovnar fyri Norðurlendsku bókasavnsvikuni. Sløkkið ljósið, tendrið eitt kertuljós og takið lut í upplestrarløtuni saman við 120.000 børnum, ungum og tilkomnum úr øllum Norður- og Baltalondum.
Ársins evni – Oyggjar í Norðurlondum
Við ársins evni «Oyggjar í Norðurlondum» bjóðar Norðurlendska bókasavnsvikan bæði luttkarum og fyriskiparum at «loypa oyggj av oyggj» í norðurlendsku bókmentunum. Ársins evni er ætlað sum ein savnandi snúningsdepil fyri øllum - alt frá bókunum, ið vit hava valt til upplesturin - og til at seta dám á teir ymisku aktivitetirnar og tey ymisku tiltøkini. Í sambandi við 100-ára háitðarhald Finnlands í 2017 ynskir Norðurlendska bókasavnsvikan at varpa ljós á finskar bókmentir. Finskir rithøvundar hava skrivað allar bøkurnar, sum í ár eru valdar til upplesturin.
Bøkurnar til upplesturin í 2017
Mauri Kunnas hevur skrivað «Skatteøyen», sum verður lisin fyri teimum yngstu.
Maria Turtschaninoff hevur skrivað «Maresi» , sum verður lisin fyri teimum ungu.
Ulla-Lena Lundberg hevur skrivað «Is» , sum verður lisin fyri teimum vaksnu .
Far inn á heimasíðuna hjá Norðulendsku bókasavnsvikuni www.bibliotek.org/fo og melda tykkara stovn til longu í dag. Har fært tú eisini meiri kunning um ársins bøkur, ársins evni og nógv annað.
Kom við og fá íblástur!
Foreningene Norden skipar fyri Norðurlendsku bókasavnsvikuni við stuðli frá Norðurlendska ráðharraráðnum.
Kontaktpersónur í Føroyum: Marjun Patursson
Verkætlanarleiðari: Anne Malmstr øm

robotstxt: allowed

filter: keep


text:
Tróndur Arge 20.06.2014 (22:03)
Adrian Cieslewicz til B36
Leiðslan hjá B36 váttar í kvøld, at Adrian Cieslewicz hevur gjørt sáttmála við B36, men at framvegis manglar at fáa uppihaldsloyvið upp á pláss. Hetta verður ikki mett at verða ein trupulleiki. Millum annað tí Adrian hevur búð í Føroyum í átta ár sum yngri.
Les eisini: Adrian venur við B36
Talan er um ein sáttmála fyri restina av kappingarárinum, tí tað áleggur reglugerðin. Tað stendur tó Adrian frítt at fara áðrenn 31. august, tá altjóða flytingarvindeygað letur aftur.
Les eisini: Fótbóltspanelið: B36 favorittur móti HB
Adrian er uttan sáttmála í løtuni, eftir at sáttmálin við Kidderminister gekk út. Kviki vongurin, sum er beiggi navnframa B36 framherjan Lukasz Cieslewicz, leitar framvegis eftir felagi uttanlands. Tí er talan í nógvar mátar um eina fyribils avtalu, sum kann gagna báðum pørtum her og nú.
B36 skal í summar luttaka í Europa League. Seinasta freist at innlima spælarar í Europa leagur hópin er 23. juni, men so hevur felagið møguleika at leggja ein spælara afturat. Tí er væl hugsandi, at Adrian spælir við í Europa League dystunum.
Adrian, sum búði flestu av sínum árum í suðri og spældi við VB, hevur verið í Føroyum fyri at vitja beiggja sín Lukasz Cieslewicz. Nú er líkt til, at teir báðir koma at spæla á sama liðið.
Flytingarvindeygað letur upp mánadagin. Tá kann árstalsfelagi í Gundadali eisini brúka Odmar Færø og Rógva Poulsen, sum báðir skifta til oddaliðið í summar. B36 liggur fimm stig fremst í landskappingini, og skal sunnudagin spæla móti HB, sum liggur nummar tvey.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Ingi Samuelsen
16.11.2015 - 09:46
Tíðindi > Uttanlands - Yvirgangur
Tá Paris fríggjakvøldið varð álopin av yvirgangsmonnum, vistu myndugleikarnir í Fraklandi væl av, at onkur var í holt við at leggja yvirgangsatsóknir til rættis.
Tað sigur franski forsætisráðharrin, Manuel Valls, sambært Reuters.
Hann sigur eisini, at fleiri álop verða fyrireikað, bæði móti Fraklandi og øðrum evropeiskum londum, og at franska fregnartænastan hevur avdúkað fleiri álopsætlanir síðan síðsta summar.
Bretski forsætisráðharrin, David Cameron, sigur sambært bretskum miðlum, at bretskir myndugleikar seinasta hálvárið hava forðað fyri sjey álopum.
- Vit nýta løgfrøðiliga grundarlagið í untantakslóggávuni til at avhoyra fólk, sum eru partur av jihadistisku rørsluni, og øll tey, ið prædika hatur móti republikkini, segði Valls við RTL Radio.
Valls sigur tó, at álopið fríggjadagin varð ætlað, fyriskipað og tilrættislagt í Sýrialandi.
Men hann leggur afturat, at miðdepilin í stríðnum móti Islamiskum stati, ikki er í Sýrialandi, men í Irak.
Útsøgnirnar hjá franska forsætisráðharranum komu samstundis sum franska løgreglan í morgun framdi fleiri atsóknir og kanningar móti fronskum islamistum.
Síðan álopini fríggjakvøldið eru 150 húsarannsøknir gjørdar, upplýsir Valls.
AFP tíðindastovan skrivar, at franska løgreglan gjørdi fleiri rannsóknir áðrenn tað lýsti fyri deti í morgun, serliga í økinum kring býin Lyon, har fimm fólk vórðu handtikin. Sagt verður eisini, at hald er lagt á eina stóra mongd av vápnum, harímillum rakett-útgerð, ein Kalasjnikov-rifla, skottryggir vestar og handvápn.


text:
Góðu áhoyrarar, góðu verkafólk
Fyri hundrað árum síðani hittust nakrir djarvir menn á Tvøroyri. Teir hittust í loyndum, tí teir vistu, at tað, teir ætlaðu, fór at møta stórari mótstøðu. Men teir visti eisini, at tað, teir ætlaðu, mátti fremjast. Og 25. apríl 1915 sást eitt ítøkiligt úrslit eftir loyniligu fundirnar. Tá tóku teir endaliga avgerð um at standa saman og berjast ímóti reiðarum, handilsmonnum og arbeiðsgevarum í Føroyum.
Sjálvt um arbeiðsfólkið arbeiddi sum hestar, kláraðu tey nóg illa at geva børnunum mat og klæðir, og tey høvdu slett onga ávirkan á arbeiðskorini.
Djørvu menninir vistu, at teir settu nógv í vága. Teir vistu, at tað fór at kosta nógv. Men teir vistu eisini, at hetta var einasti mátin at hjálpa arbeiðsfólkinum. Teir máttu skipa seg í eitt felag. Teir máttu standa saman og krevja sín rætt.
Á loyniliga fundinum fyri 100 árum síðani var felagið »Enigheden« stovnað. Og við tí var føroyska arbeiðararørslan fødd.
-----
Og hyggja vit aftur á hesi hundrað árini - hesa farnu øldina - hvat er so hent?
Eg tori at siga, at menningin og broytingarnar ongantíð hava gingið so skjótt, sum hesi seinastu 100 árini. Framstig eru hend á øllum økjum.
Við tógvum stríði hava fakfeløgini vunnið føroyskum arbeiðsfólki rættindi, sum menninir á loyniliga fundinum á Tvøroyri ikki tordu at droyma um. Tíbetur er ein grundleggjandi og eyðsýnd broyting farin fram.
Men allíkavæl eru nøkur viðurskifti, sum ikki eru broytt.
Jóannes Dalsgaard hevur skrivað eina bók um »Fylking«, sum arbeiðsmannafelagið »Enigheden« seinni broytti navn til. Har er ein samrøða við ein gamlan mann, sum var barn, tá rørslan tók seg upp. Hann var ein av fleiri beiggjum, og mamman var einsamøll við teimum, tí pápin var deyður.
Gamli maðurin sigur soleiðis:
–Ein dagin segði mamman við okkum, at nú mugu tit liggja leingi í seingini í morgin, tí vit hava einki at eta.
–Men veist tú hvat, sigur gamli maðurin: – Somu náttina komu tveir mans við einum leypi av fiski. Teir høvdu sæð, at vit dreingir høvdu verið úti á brúnni, tá teir seldu fisk, men at vit ikki sluppu framat. Og tí gjørdu hesir menninir av at seta ein lítlan línustubba - bara til okkara.
---
Hendan lítla frásøgnin sigur okkum tvey ymisk ting.
Hon sigur okkum í fyrsta lagið, at samhaldsfestið hjá føroyingum er íborið. Tað er hjartatátturin í samfelagnum. Vit eru heppin at búgva í einum landi, har vit taka okkum av hvørjum øðrum. Har vit hjálpast at. Og har tey, sum ikki klára seg sjálvi, allíkavæl kunnu klára seg við hjálp frá góðum fólki.
Hendan søgan sigur okkum tó eisini nakað um, at sjálvt um at kalla alt er blivið betur seinastu 100 árini og nógv rættindi eru vunnin, so er tað framvegis sami bólkur av fólki, sum hevur harðastu korini.
Tað eru einsamøllu uppihaldararnir.
-----
Tað er ein sannroynd, at størsti parturin av einsamøllu uppihaldarunum eru kvinnur, og tað er ein sannroynd, at størsti parturin av hesum kvinnunum eru undir veingjabreiðinum hjá fakfeløgunum - nógvar sum ófaklærdar og tímaløntar.
Og sjálvt um hundrað ár eru liðin, so hevur okkara samfelag framvegis fleiri avbjóðingar, tá tað kemur til javnstøðu. Ein av størstu avbjóðingunum er í ójavnanum millum kynini á arbeiðsmarknaðinum.
Kvinnuligir løntakarar fáa lægri pensjón. Tær arbeiða oftari niðursetta tíð ímóti sínum vilja. Og tær fáa sum heild lægri løn.
Hetta kann ikki verjast!
Menn og kvinnur hava skapt hetta samfelagið saman, og um kvinnurnar ikki vóru partur av arbeiðsorkuni, høvdu vit ikki havt ráð til vælferðarsamfelagið.
Sig mær, hvat var føroyska vælferðin uttan allar tær kvinnurnar, sum við heitum hjørtum og hegnigum hondum hvønn dag lívga føroyska fólkið - heilt úr vøggu og í grøv?
Hvør føroyingur kemur ígjøgnum lívið uttan onkursvegna at njóta gott av tí linna og tí ugga, sum kvikar kvinnuhendur hvønn dag veita her á landi?
Og hvør við sítt fulla skil kann siga, at hetta arbeiðið er minni vert enn annað arbeiði?
Tað almenna og partarnir á arbeiðsmarknaðinum mugu tryggja javnstøðu. Og tað eru fleiri tiltøk, sum kunnu bøta um støðuna.
Fyri tað fyrsta eiga tey, sum arbeiða niðursetta tíð, at fáa fleiri tímar, tá tað er pláss fyri nýggjum starvsfólki. Tað má tryggjast við lóg.
Fyri tað næsta má einki starvsøki vera so slítandi, at man ikki kann arbeiða fulla tíð. Øll skulu kunna vinna sær eina løn, sum tey kunnu liva av og forsyrgja sínum børnum við.
Og fyri tað triðja má Barsilsskipanin broytast.
Tað er gott, at pensjón nú verður tengd at barssilsgjaldinum. Men sig mær, hvussu tað kann bera til, at pensjónsupphæddin verður tikin av útgjaldinum? Hví verður hon ikki løgd afturat?
Um fá ár fara føroyingar í barsilsskipanini - og har eru nógv flestar mammur - at fáa ein lønarskurð uppá 15%. Hetta er ein lønarlækking, sum vil nakað.
Hetta er ein skipan, sum bara økir um ójavnan.
-------
Men tað er ikki bara ójavni millum kynini, sum vit mugu seta á dagsskrá, nú arbeiðararørslan fyllir hundrað ár.
Tí vit síggja eisini ein vaksandi ójavna millum rík og fátøk í Føroyum.
Vit hava í seinastuni hoyrt, at tað eru 1326 børn í fátækraváða í Føroyum. Av hesum eru 400 børn í akuttum fátækradømi. Vit vita eisini, at tað kostar minni enn 10 milliónir at hjálpa hesum børnunum úr teirra neyð.
Samstundis - og tað er nú, tað blívur óunniligt - samstundis hoyra vit, at tað eru alment settir stjórar, sum fáa meira um mánaðin, enn hesar fátæku mammurnar fáa í eitt heilt ár!
Í Føroyum eiga vit nóg mikið til okkum øll.
Men nú, eins og fyri hundrað árum síðani, mugu okkara lægstløntu klára seg við hjálp frá góðum fólki. Nú, eins og fyri hundrað árum síðani mugu tey vóna, at onkur vinarlig sál varnast teirra tørv og setur teimum ein leyp av fiski á trappuna. Og nú eins og fyri hundrað árum síðani standa tey vælbjargaðu saman um at tryggja hvørjum øðrum enn betri kor.
Hetta kann ikki verjast!
Eg veit eisini, at tit sjálvi hava merkt, at Føroyar eru blivnar eitt ójavnari samfelag seinastu árini. Forskattingin av pensjónum ger, at tit standa til at missa góðar 1.000 krónur av uppspardari pensjón um mánaðin.
Vit hava fingið boð um at spara pensjón upp. Eftir førimuni skulu vit hvør sær savna okkum pengar til ellisárini.
Men eg skilji ikki, hví tað er so átrokandi neyðugt at spara hvør sær - heldur enn at spara í felag.
Eg skilji ikki, hví Samhaldsfasti ikki verður styrktur munandi.
Eg skilji ikki, hví man lóggevur soleiðis, at ójavnin skal fylgja við heilt inn í ellisárini..
---
Góðu tit øll.
Inni í miðjuni á teimum sterkastu togunum, er ein lína, sum verður kallað hjartatátturin.
Hjartatátturin í føroyska samfelagnum er javni og samhaldsfesti. Vit hava eitt íborið samhaldsfesti, sum hvønn dag verður prógvað við veruligum gerðum av veruligum føroyingum.
Fyri hundrað árum síðani var tað er ein leypur av fiski á trappuni, tá mamman einki átti at geva børnunum at eta.
Í dag eru tað stórar innsavningar til tey fátækastu, sum ikki verða loftað av almennu Føroyum.
Hjartatátturin í Føroyum hevur altíð verið hetta, at vit brýggja okkum um hvønn annan og vit taka okkum av hvørjum øðrum.
Men hjartatátturin er ein skroypilig lína. Hon kann slitna, um hon er einasta álitið, tá tað veruliga stendur á. Hon kann tí ikki standa einsamøll.
Verkamannarørslan hevur í hundrað ár ligið sum ein tjúkkur táttur rundanum hjartatáttin og vart hann.Verkamannarørslan hevur verið føroyska arbeiðaranum góð.
Men vit vita, at um fleiri tjúkkir tættir verða surraðir um hjartatáttin, ja, so gerst togið sterkari.
Tí spyrji eg, um tíðin nú ikki man vera búgvin til, at tað almenna, verkafeløgini og arbeiðsgevararnir - í felag - fara at finna loysnir, so hjartatátturin verður vardur av trimum sterkum kordelum, sum arbeiða sama.
Eitt slíkt trýpartasamstarv kundi bara verið ein fyrimunur, tá vit hyggja at avbjóðingunum í okkara samfelagi. Í felag kundu vit bast kynsójavnanum, fíggjarliga ójavnanum og funnið loysnir til stóra trupuleikan við, at vit gerast alsamt færri fólk á arbeiðsmarknaðinum.
Higartil hava samráðingarnar stórt sæð bara snúð seg um krónur og oyru, men eg eri sannførd um, at vit kundu lyft nógvum øðrum spurningum, um vit lyftu í felag.
Eg eri sannførd um, at vit í felag kundu arbeitt fyri einum samfelagi, har vit øll vinna, tá tað gongur væl. Har vit standa saman og hjálpa hvør øðrum, tá tað gongur verri. Har vit øll løgdu doyðin á at verja hjartatáttin - og skapa samhaldsfesti og javnað.
Hetta er hugsjónin, sum sást á Tvøroyri fyri hundrað árum síðum, og hetta skal vera mítt ynski á
100 ára degnum hjá arbeiðararørsluni.
Takk fyri.


text:
Havnin er væl umboða á U17 landsliðnum hjá dreingjum, sum í døgunum 25. september til 4. oktober fer til Finnlands, at taka lut í fyrsta innleiðandi umfarinum í EM-undankappingini. Umframt teir 3, ið umboða B36 og teir 4, ið umboða HB, eru Hanus Sørensen úr FC Mydtjylland, Símun Sólheim úr Brøndby IF, umframt Jóhann Hansson Joensen og Sámal Jákup Jóhannusarson úr Hvidovre IF við. Hanus, Símun og Johann eru uppvaksnir í HB, tó skifti Jóhann til B36, áðrenn leiðin gekk til Danmarkar. Sámal Jákup er uppvaksin í B36, so hóast hann er vestmennigur er hann havnadrongur í fótbóltshøpi. Sostatt eru ikki færri enn 11 av teimum 18 úttiknu, uppvaksnir í Havnaliðunum.
Hópurin
Áki Hentze, Andrass Johansen og Pætur Eliasen, B36.
Bárður Ó. Jensen, B68.
Símun Sólheim, Brøndby IF (DEN).
Hanus Sørensen, FC Midtjylland (DEN).
Bjarti Vitalis Mørk, Leivur F. Guttesen, Regin í Geil Jacobsen og Sveinur Lava Olsen, HB.
Jóhann Hansson Joensen og Sámal Jákup Jóhannusarson, Hvidovre IF (DEN).
Óli Eyðsteinsson Poulsen og Olaf K. Hansen, KÍ.
Meinhard Debes Geyti, NSÍ.
Peter Bergmann Hansen, OB Odense (DEN).
Gulak Andrias Jacobsen, SønderjyskE (DEN).
Elias El Moustage, AaB Ålborg (DEN).
Umframt Føroyar og vertslandið, verða Ísland og Russland eisini við í kappingini, og sambært føroyska venjaranum, so eru russar favorittar.
– Fyrr í ár, tá NM var í Íslandi, møttu vit ímóti Finnlandi, so teir kenna vit væl. Ísland og Russland havi eg sæð eitt sindur til á video, og tað eru tvey góð lið. Men vit trúgva avgjørt uppá okkara møguleika, sigur Thomas Thinggaard, U17-landsliðsvenjari, við heimasíðuna hjá FSF.
Skráin
27. september Russland – Føroyar
30. september Ísland – Føroyar
3. oktober Føroyar – Finnland
Allir dystirnir verða klokkan 11:00, føroyska tíð.


text:
Kunning um Jóansøkuna
24. Jun 2013
Gott kvøld Vegna serligar umstøður á Tvøroyri í ár, Vil RSF koma við eitt sindur av kunning, vegna stórar útbygging á kajini. Teinurin sum...
les meir
Startrøðin á Fjarðastevnu 2013
19. Jun 2013
Startrøðin á Skála 22 juni.Barnaróður dreingir 7 Ternan 8 Jómfrúgvin 9 Beinta10 JunkarinTils. 4 bátarBarnaróður gentur 5 Falkur 6 Hulda 7 Títlingur 8 Spógvin...
les meir
Fjarðastevnan á Skála
18. Jun 2013
Til Feløgini!FM-kappróðurin á Fjarðastevnu 2013. Skála róðrarfelag vil við hesum skrivi, bjóða tykkara felag, at verða hjartaliga vælkomin til luttøku í kappróðrinum á Fjarðastevnuni 2013,...
les meir
Startrøðin á Sundalagsstevnu
13. Jun 2013
Startrøðin til FM-róðurin á sundalagsstevnu 2013 Leygardagin 15.Juni, fara 39 bátsmanningar at rógva næsta FM-róðurin í ár. Harumframt vera eisini 13...
les meir
Sundalagsstevnan 2013
12. Jun 2013
Hvalvík tann 9. juni 2013 Til feløgini !! Hvalvíkar Streymnesar Róðrarfelag vil við hesum bjóða øllum róðrarfeløgum hjartaliga vælkomin til...
les meir
Nýggja nevndin
20. Apr 2013
Nevndin hevur skipa seg soleiðis:Meinhard A Hansen form.Sverri Patursson næstform.Høgni Jacobsen skr.Edvard Olsen kassam.Sverri Tórstún nevndarl. ...
les meir
Vestanstevna í Sandavági 2012
11. Jul 2012
Innbjóðing til Róðrarfeløgini Sandavágs Ítróttarfelag vil við hesum bjóða tykkum vælkomin á Vestanstevnu 2012. FM- kappróðurin verður leygardagin 14. Juli kl 15.00....
les meir
Fjarðastevnan í Vestmanna
04. Jul 2012
Innbjóðing Vestmanna Ítróttarfelag vil við hesum bjóða tykkum vælkomin á Fjarðastevnu 2012. FM-kappróður verður leygardagin 7. juli, kl....


text:
FERÐAST GRØNT - SÚKKLUVERKSTAÐUR er eitt átak, ið stuðlar undir burðardygga ferðslu, m.a. at súkkla. Í tí sambandi skipar Tórshavnar Kommuna fyri at bjóða øllum skúlum í kommununi ókeypis súkkluverkstað soleiðis, at súkklurnar eru góðar og tryggar at súkkla á. Í súkkluverkstaðnum verður kannað um t.d. bremsurnar eru í lagi og eisini verða smáar ábøtur gjørdar.
Hósdagin 14. juni kl. 10 til 13
verður súkkluverkstaður í Skúlanum við Løgmannabreyt og høvi verður tí hjá øllum næmingum, sum hava súkklu við í skúla henda dagin, at fáa súkklurnar kannaðar. Súkkluverkstaðurin verður í skúlagarðinum.
Fyri at øll ikki skulu koma í senn, hava vit gjørt hesa skrá:
kl. 10.00-11.00: 1-3 flokkur
kl. 11.00-12.00: 4-5 flokkur
kl. 12.00-13.00: 6-7 flokkur
Minst til at hava hjálmin við!
Meira um tiltakið HER
Les um at súkkla hjá rff.fo
Leiðslan


text:
Nær: 20. okt. 2018, leygardagur
Hvar: Jomfrúbakkin, Streymoy
Nær: 23. okt. 2018, týsdagur
Hvar: Hvonn, Streymoy
Dámar tær tónleik í hugnaligum umhvørvið og leskiligurm tilhoyri? So er hvonn staðið
Tann 23.10.2018 spæla Fýrklang
òkeypis atgongd
Nær: 27. okt. 2018, leygardagur
Hvar: Blábar, Streymoy
Frá Miles til Monk til Mobley hevur Blue Note Records verið eitt av týdningarmestu og hægst virðismettu jazz plátufeløgunum, sum eisini hevur útgivið ein stóran part av bestu jazz útgávunum í 20. øld.
Hendan konsertin er ein ferð ígjøgnum eyðk…
Nær: 30. okt. 2018, týsdagur
Hvar: Hvonn , Streymoy
Dámar tær tónleik í hugnaligum umhvørvið og leskiligurm tilhoyri? So er hvonn staðið
Tann 30.10.2018 spæla Bluestones
Manning:
Rúni Eysturlíð: guitar
Pauli Reinert Poulsen: guitar
Edvard Nyholm Debess: bass
Rógvi á Rógvu: trummur
Nær: 3. nov. 2018, leygardagur
Hvar: Finsen, Streymoy
Tarira fagnar Regini Dahl í orðum og tónum.
Kórið hevur bílagt fleiri nýggjar kórsatsir, sum taka støði í yrking ella lagi eftir Regini Dahl, og hesir verða frumframførdir á fagnaðarkonsertini leygardagin 3. november kl. 16.00 í Auluni í Finse…
Nær: 5. nov. 2018, mánadagur
Hvar: Norðurlandahúsið , Streymoy
5. november hevði Regin Dahl fylt 100 ár. Tutl hevur saman við forlagnum Orð og løg tikið stig til at hátíðarhalda dagin við útgávu av nýggjum yrkingarsavni, konsert, upplestri v.m. Tutl og Orð og løg hava higartil samstarvað í útgávum av t…
Nær: 6. nov. 2018, týsdagur
Hvar: Hvonn, Streymoy
Dámar tær tónleik í hugnaligum umhvørvið og leskiligurm tilhoyri? So er hvonn staðið
Tann 06.11.2018 spæla Bluestone
Manning:
Rúni Eysturlíð (guitar)
Pauli Reinert Poulsen (guitar)
Edvard Nyholm Debess (bass)
Rógvi á Rógvu (drums)
òkeypis atgongd
Nær: 10. nov. 2018, leygardagur
Hvar: Reinsaríið, Streymoy
Stórt harmonikukvøld verður á Reinsarínum leygarkvøldið 10. november við sangi og dansi, til tey sum eru sangglað og dansiglað.Havnar Harmonikufelag og Spælimennirnir í Nólsoy hava kvøldið saman, og tað borgar fyri tónleiki bæði á fólksligum…
Nær: 10. nov. 2018, leygardagur
Hvar: Norðurlandahúsið, Streymoy
5 kvinnuligir solistar – 1 føroysk og 4 danskar – framføra egnan tónleik á eini konsert, sum er eyðmerkt av fjølbroytni, góðsku, innileika og styrki.Eftir eitt spennandi vár við konsertum í Pakistan og Danmark, er HUN SOLO aftur á fer, nú til Føroyar…
Nær: 13. nov. 2018, týsdagur
Hvar: Hvonn, Streymoy
Dámar tær tónleik í hugnaligum umhvørvið og leskiligurm tilhoyri? So er hvonn staðið
Tann 13.11.2018 spæla Yggdrasil
òkeypis atgongd
Nær: 18. nov. 2018, sunnudagur
Hvar: Norðurlandahúsið , Streymoy
Sunnudagin 18. november fyllir Pól F. Joensen – Hargaskaldið – 120 ár.Hendan dagin verður forkunnug konsert í Norðurlandahúsinum, har fólksligi trubadururin Hanus G. Johansen saman við øðrum tónleikarum fer at spæla bæði nýggj og gomul løg til yrking…
Nær: 20. nov. 2018, týsdagur
Hvar: Hvonn, Streymoy
Dámar tær tónleik í hugnaligum umhvørvið og leskiligurm tilhoyri? So er hvonn staðið
Tann 20.11.2018 spæla Magnus & Torleik
òkeypis atgongd
Nær: 25. nov. 2018, sunnudagur
Hvar: Reinsaríið, Streymoy
Nú kunnu tit gleða tykkum til jólakonsert við Magna Christiansen í Reinsarínum. Væl umtókta country tónleikaran kenna helst flestu føroyingar frá løgunum “Her glaður er ferðist” og “Við vegin”. Sunnukvøldið tann 25. novembur fer hann at framføra kend…
Nær: 1. des. - 2. des. 2018
Hvar: Norðurlandahúsið , Streymoy
Árligu jólakonsertirnar hjá Føroya Symfoniorkestri og Barnakórið Tórshavnar MusikkskúlaLeygardagin 1. des., kl 15 og sunnudagin, kl. 14 og kl. 16
Dirgentur: Bernhardur Wilkinson
Solistur: Gwendolyn Philbrow
Á hesi konsertini leggja vit dent á…
Nær: 22. des. 2018, leygardagur
Hvar: Luux, Streymoy
So eru teir aftir klárir til Luux :)
Leygarkvøldið 22 des, koma teir aftur at spæla í Luux.


text:
Kelda: in.fo
Nú er ætlanin at byggja eitt biogassverk liðugt í Føroyum.
Tað fortaldi Kári Mortensen leiðari á Orkudeildini á Umhvørvisstovuni, á landbúnaðarráðstevnuni í Klaksvík leygardagin.
Á Umhvørvisstovuni er ein deild, tey nevna Orka, og har arbeiða tey í løtuni við eini verkætlan um at gera eitt biogassverk í Føroyum.
Talan er um eitt verk, sum skal vinna orku burtur úr ymsum lívrunnum tilfari, neytamykju, kanska eisini seyðatøðum, umframt burtur úr slógvi frá laksavirkjum, sjálvdeyðum laksi, skarni frá smoltstøðum, og øðrum.
Les alla greinina her


text:
Heilsanir til TB á føðingardegnum
TB | 13/05/13
Vit her á heimasíðuni hava loyvt okkum at endurrita nakrar av føðingardagskvøðunum til okkara kæra felag í samband við 121 ára degnum.
Bjarni Nygaard skrivar:
Tvøroyrar Bóltfelag verður ynskt hjartaliga til lukku við 121 ára degnum – ongin yvir og ongin við síðunar av TB tá tað kemur til aldur!
Nevnd felagsins skal eisini hava eitt herðaklapp fyri tað arbeiðið, ið tit hava lagt í felagið síðan 2011! Felagið rykti upp í 2011, uttan at hava havt heimavøll – vórðu verandi í bestu deildini í 2012 sum upprykkjarir, hóast ongan heimavøll fyrstu dystirnar og hóast turbulensurin var øgiligur orsakað av trupulleikum við onkrum spælarum. Í dag skriva vit 2013 og TB spælir tann besta fótbóltin eg havi sæð teir gera, so langt aftur eg minnist – og eg var á Sevmýri í 1987, tá seinasta FM kom í hús.
Hans Fróði og spælararnir hava funnið tað góða spælið fram aftur, so at vit, ið hvønn heimadyst leita okkum inn til Stórá, kunnu forvæntað at verða undirhildin av einum liðið, ið VIL vinna – og teir vilja vinna við at kempa fyri hvørjum bólti og við at spæla betri enn hinir!
TB tapti ímóti HB í gjár og tað var eisini uppiborið at HB vann, tí HB hevði funnið útav at “lumpa” verjuna hjá okkum, ið fyri uttan Óla, er blaðung og óroynd í bestu deildini. Tá mótstøðuliðið so enntá hevur føroyska svarið uppá Usain Bolt at renna teir longu bóltarnir upp, tá ER torført. TB noyddi HB til at spæla kontrafótbólt í Gundadali, tí at HB fekk ikki loyv til nakað annað. Vit, sum vóru til staðar, sóu TB spæla góðan fótbólt í meginpartinum av dystinum – í longum periodum sat TB tungt á spælinum og HB-ararnir tóktiskt ráðaleysir. MEN, HB hópurin er samansettur av einum hópi av klassaleikarum, har fleiri hava drúgvar royndir í bestu deildini og í landsliðshøpi – eitt tílíkt lið fellur ikki í fátt, men liggur og lúrur eftir møguleikum. Tá TB hevur ein av teimum døgunum, har teir hava 15-20 málmøguleikar, men bólturin bara ikki VIL inn, so er onki at siga til at paradurnar fara eitt sindur niður ímóti endanum og tá kundi HB saktans fingið 2-3 mál afturat. Eg skal ikki brúka nevniverduga tíð uppá dómaran, Eiler Rasmussen, men lat meg siga so mikið, at avrikið hjá honum uttan iva hevur havt ávirkan á lagið hjá okkara leikarum!
Samanum: Ein uppiborin sigur til HB, men í veruleikanum skuldi hann verið tepur – ikki 3-0. Bólturin VILDI bara ikki í mál fyri TB, men TB fekk víst, at her er eitt lið, ið ongin skal rokna við at kunna gera ein “walk-over” við! Heima við Stórá bestemma vit og eg VEIT at HB-ararnir fara at stúra fyri tí dystinum.
Felagið er á rættari kós! Nýggjan vøll, nýtt felagshús, ein leiðsla, ið veruliga brennur fyri felagnum, ein fantastisk samanseting av spælarum og ein venjari, sum hóast hann er óroyndur í bestu deildini sum venjari, veruliga hevur fingið sett sítt positiva fingramerki á spælararnar. Fyri uttan stríðsandan og flotta spælið, ið spælararnir vísa, so havi eg eisini hug til at nevna andan á liðnum – menn eru glaðir og fullir av sjálvsáliti. Teir komu suður við Smyrli í gjárkvøldið og vístu fyrimyndarligan atbburð – mong av okkum minnast nokk aðrar tíðir, har spælararnir komu veltandi í land eftir eina vitjan hjá Nemus, ella onkra aðrastaðni í Havn. Tann tíðin er farin! Vit hava fýra útlendingar við á besta liðnum í ár og hvør einasti ein er ein fongur fyri liðið! Dugnaligir, seriøsir og ikki minst fittir og fyrikomandi – gleðiligt fyri felagið, men eisini fyri okkum fjepparar! Vit hava eitt hav av U-landsliðsleikarum í hópinum og eg ivist onga løtu í, at aðrir banka uppá landsliðsdyrnar!
Vendipunktið var 2011 – TB gongur móti ljósari tíðum bæði á og uttanfyri vøllin og tað er fantastiskt at vera til staðar meðan tað gongur fyri seg! Enn eina ferð, hjartaliga til lukku við degnum og drívið á!
Einaferð TB – altíð TB!
Ein annar die hard fjeppari, Helgi Eidesgaard skrivar soleiðis:
Longu 1 ár farið síðani stórfingnu veitsluna, tá TB fylti 120! Tá var optimisman kring felagið til at taka og føla uppá, og ein yvirbevísandi sigur móti B68 á degnum gjørdi tað ikki verri! 😉
Men tað, at optimisman enn er í hásæti, og okur nú eru byrjað at hugsa realistiskt um at kempa okum enn longur upp á stigatalvuni, er heilt fantastiskt!!! Stóra tøkk til nevnd, venjarar, leikarar, hjálparfólk og fjepparar annars, ið øll eru við til at bera felagið uppeftir og frameftir!
Seinasta tíðin hevur víst, at TB er ikki bara eitt vanligt felag, tað er nakað heilt, heilt serligt, og okur eru ófatiliga priviligerað, at okur sleppa at eiga eitt slíkt felag! Deiligt at síggja, at fólk, ið kanska hava búð uttanlanda í eitt mannaminni, enn halda TB nær hjartanum, fylgja væl við úrslitunum og ynskja felagnum til lukku! Tað er samstundis ein stór ábyrgd, tí tað er heilt sikkurt, at Tvøroyrar Bóltfelag er ein savnandi faktorur fyri øll, ið hava ella hava havt eitthvørt við Tvøroyri at gera!
Okur hava verið niðast í aldudalinum og ovast á aldukambinum, men líkamikið hvat, so koyra okur á! Og við tí viljanum og tí orku, sum verður løgd niður í felagsarbeiðið í dag, so spái jeg eina bjarta framtíð til felagið!
Jeg vil ynskja TB, og øllum okum mongu, ið eru góð við felagið, hjartaliga til lukku við 121 ára degnum, vónandi verða tey næstu 121 árini eins áhugaverd og tey undanfarnu! 😉
P.S. Best hugsandi føðingardagsgávan kemur vónandi í formi av trimum stigum í næsta komandi leikumfari móti KÍ 😉
Einaferð Tvøroyrar Bóltfelag – ALTÍÐ Tvøroyrar Bóltfelag! ♥
Mariann Mikkjalsdóttir hevur yrkt hetta til TB:
Tú hevur altíð verið ein partur av mínum lívið.
Títt dirvi!
Títt treysti!
Tú hevur lært meg, at við viljanum á rætta stað ber alt til.
Tú ert okkara stóltleiki.
Tað er teg, vit øll savnast um, bæði í góðum og ringum tíðum.
Tú hevur nógv at vera stólt av.
Einaferð, altíð.
Til lukku við 121 ára degnum, TB.
Hesi trý eru bert nøkur av teimum mongu heilsanunum, sum eru sendar Tvøroyrar Bóltfelag á 121 ára degnum.
Fleiri kunnu lesast inni á bólkinum hjá TB á Facebook. Vitja bólkin umvegis hesa leinkjuna.
Heimasíðutoymið ynskir sjálvandi eisini okkara kæra felag og øllum leikarum, fjepparum, nevndunum og øllum sum eru góð við TB hjartaliga til lukku við 121 ára degnum.
Einaferð, Altíð!


text:
Lopransfólk vinna ikki milliónir av reina og klára vatninum, sum kemur úr kelduni í bergholinum millum Lopra og Sumba.
Roknskapurin fyri Spf. Kirvi, sum vinnur vatn úr tunnlinum og tappar tað í bæði fløskur og størri dunkar at seta í automatir, vísir eitt lítið hall í 2017 á 64.000 krónur.
- Felagið hevur gjørt íløgur og tillagingar seinastu árini, soleiðis at raksturin er vorðin meira lønsamur, skrivar leiðslan í ársfrágreiðingini og upplýsir í sama andadrátti, at hon væntar yvirskot í rakstrinum komandi árini.
Eftir fleiri ár við halli í rakstrinum, fekk Spf. Kirvi, sum heldur til á havnarlagnum í Lopra, avlop í 2015 og 2016 á ávikavist 198.000 og 156.000 krónur, men í fjør gjørdist niðjasta linja aftur reyð.
Grannskoðarin hjá felagnum setur tí síni fyrivarni í ársfrágreiðingina: ”Felagið hevur skert gjaldføri og stóra lániskuld, men felagið hevur við framdum tillagingum og íløgum tryggjað lønsemi í rakstrinum, hóast eitt lítið hall í 2017. Framhaldandi rakstur er treytaður av lønsemi í rakstri, og at felagið hevur avtalur við verandi lángevarar og ognarar, og metir leiðslan at hesar treytir eru uppfyltar. Ársroknskapurin er tí uppsettur við framhaldandi rakstri fyri eyga.“
Spf Kirvi hevði í 2017 ein bruttovinning upp á 624.000 krónur, men ein lutfalsliga stór avskriving upp á 250.000 krónur førdi til, at botnlinjan kom á minus eftir at skattur (13.000 krónur) og starvsfólkalønir (282.000 krónur) umframt fíggjarligar útreiðslur vóru goldnar.
Stjóri og nevndarformaður í Spf. Kirvi er Hallur Fríði Augustinussen. Hinir nevndarlimirnir eru Jacob Peter Symphor Kjærbæk, Niclas Rasmussen, stjóri í Landshandlinum og William Calder úr Schrabster í Skotlandi. Spf 19.06.2009 eigur 80 prosent av felagnum, meðan Landshandilin eigur 20 prosent.
Kirvi er ikki einasta fyritøka, ið tappar vatn úr Sumbiarbergholinum við víðarisølu fyri eygað. Eitt annað felag, Aurora Water, tappar eisini vatnið í dunkar at seta á vatnkølingsautomatir.


text:
Í oktober var árstíðarjavnaða fulltíðararbeiðsloysið 2,2%. Seinastu tólv mánaðirnar hevur arbeiðsloysið sveiggjað millum 2,2% og 2,9%. hetta skrivar Hagstova Føroya á heimasíðuni.
» 28. november 2017
. Arbeiðsloysið hjá monnum er 1,9% og hjá kvinnum er tað 2,6%. Í tali var fulltíðararbeiðsloysið 621 persónar í oktober í ár.
(trýst á myndir, so tær gerast størri)
Dagførdu arbeiðsloysistølini eru nú tøk í hagtalsgrunninum við fleiri útgreinaðum upplýsingum her.
Um árstíðarjavning
Árstíðarjavnað tøl eru reinsað fyri árstíðaravvik, sum t.d. afturvendandi sveiggið í virkseminum millum vár og summar, heyst og vetur. Hetta merkir, at til ber at hyggja eftir gongdini mánað fyri mánað, uttan at samanberingin verður órógvað av regluligum sveiggjum millum árstíðirnar. Til ber at lesa meira um árstíðarjavning her.
Trý mát: rakt av arbeiðsloysi, umroknað til fulltíð, og árstíðarjavnað
Í uppgerðini hjá Hagstovuni eru íroknað skrásett arbeiðsleys hjá ALS og hjá Almannastovuni.
– Hetta eru tey, sum eru rakt av arbeiðsloysi, og her telja øll líka, líka mikið hvussu lítið ella nógv tey eru arbeiðsleys í tíðarskeiðinum.
– Út frá skrásetta talinum av arbeiðsloysistímum verða tey í ALS umroknað til fulltíðararbeiðsleys, t.v.s. arbeiðsleys allar 40 tímarnar í vikuni. Tey, sum ikki eru í ALS men fáa arbeiðsloysisveiting frá Almannastovuni, eru øll roknað sum fulltíðararbeiðsleys.
– Síðan verður eisini roknað eitt árstíðarjavnað tal av fulltíðararbeiðsleysum.


text:
Hallur av Rana 10.08.2018 (11:37)
Boris Johnson fær óvæntaðan stuðul
Boris Johnson, fyrrverandi uttanríkisráðharrin í Bretlandi, er enn einaferð miðdepil í seinastu skandaluni í bretskum politikki, aftaná at hann í føstu klummuni hjá sær í the Telegraph í síðstu viku líknaði kvinnur í burka við bankaránarar og postboksir.
Fleiri framstandandi persónar í enska samfelagnum hava funnist harðliga at útsøgnini hjá Boris Johnson, harímillum forsætisráðharrin Teresa May, ið hevur heitt á sín fyrrverandi ráðharra at biðja um umbering. Samstundis hevur Konservativi flokkurin eisini sett eina kanning í verk fyri at finna út av, um tingmaðurin hevur brotið floksins leiðreglur fyri góðan atburð, aftaná at flokkurin hevur fingið eina klagu um málburðin hjá fyrrverandi uttanríkisráðharranum.
Men nú fær Boris Johnson óvæntaðan stuðul. Enski sjónleikarin Rowan Atkinson, ið er best kendur fyri sínar leiklutir sum Mr. Bean og Blackadder, verjir í einum lesarabrævi í the Times Boris Johnson. Tað ger hann, tí hann metir ikki, at man skal biðja um umbering, tá skemtað verður við átrúnaði.
- Sum ein, ið alt mítt lív, hava notið gott av frælsinum at skemta við átrúnaði, meti eg, at skemtisøgan hjá Boris Johnson um at kvinnur, ið bera burka, líkjast postboksir, er ein rættiliga góð ein, skrivar Rowan Atkinson og leggur afturat.
- Alt skemt um átrúnað elvir til fornermilsi. Tí gevur tað onga meining at biðja um umbering fyri tað. Einasta skemt tú skal biðja um umbering fyri, er ein vánalig ein. Við tí í huga, so er ikki neyðugt at biðja um umbering.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Mikudagin 4. februar skipar Føroya Ráfiskakeyparafelag fyri skeiði um útflutning av fiskavørum. Skeiðið verður hildið í samstarvi við TAKS. Endamálið við skeiðnum er, at luttakararnir fáa innlit í tær handilsreglur sum eru galdandi fyri fiskavørur, sum verða útfluttar úr Føroyum. Serligur dentur verður lagdur á toll- og upprunareglur.
Á skeiðnum fáa luttakararnir m.a. innlit í:
- GATT/WTO skipanina
- Samsavnan av uppruna (kumulering) /Pan-Euro-Med skipanin
- Handilsavtalurnar, herundir eisini kunning um nýggju fríhandilsavtaluna við Turkaland
- Tollfríu GATT-kvoturnar í s.v. innflutning av fiskavørum til ES
- Nýggja føroyska vøruskráin, sum kemur í gildi seinni í vár (broytingar fyri fiskavørur)
Eisini verður møguleiki fyri at taka upp spurningar og ivamál, sum útflytarar hava í sambandi við toll- og upprunareglur.
Tilmelding til skeiðið fer fram við at senda ein teldupost til Vinnuhúsið, industry@industry.fo. Luttakaratalið er avmarkað, og tilmeldingin er bindandi. Kostnaðurin fyri skeiðið er 600 kr. pr. persón fyri limir í Ráfiskakeyparafelagnum og 900 kr. fyri onnur.
Skeiðið byrjar kl. 9.30 og endar uml. kl. 14.30.


text:
Markleys Útbúgving
Markleys Útbúgving verður týsdagin 17. september í Norðurlandahúsinum.
Markleys Útbúgving verður týsdagin 17. september 2013 í Norðurlandahúsinum.
Um dagin er tað fyri fráfaringarnæmingarnar á miðnámsútbúgvingunum og um kvøldið er tað fyri onnur, ið eru áhugað.
Skráin kemur her á síðuna nakrar dagar, áðrenn tiltakið verður.
Í ár er Statoil høvuðsstuðul.
-
16.10.2018 Til lesandi SetursskrivstovanÍslendskur lestrarstuðul 2019Umsóknarfreistin til íslendska lestrarstuðulin er 1. desembe...
-
12.10.2018 Setrið Søgu- og samfelagsdeildin Til lesandiSigri M. Gaïni farin undir ph.d.-granskingarætlan á Setrinum um haturstaluSigri M. Gaïni fór í september 2018 undir ph.d.-lestur á Søg...
-
09.10.2018 Føroyamálsdeildin Til lesandiVísindalig grein um orðfeingið hjá føroyskum børnumGrein eftir Sissal Mariu Rasmussen í tíðarritinum First Lang...


text:
Umboð fyri Miðflokkin í politiskum paneli í Noreg
politikkur24-10-2017 - 18:08 - Jóanis Nielsen
Umboð fyri Miðflokkin hava um vikuskiftinum luttikið á 70 ára hátíðarhaldi hjá kristindemokratunum í Noreg, KRF.
Mia av Kák Joensen og Bjarta Arge luttóku á ráðstevnuni, umframt at Mia luttók í kjakpaneli leygardagin.
Evni, ið vórðu viðgjørd, vóru millum annað forsturtøka, javnrættindi á arbeiðsmarknaðinum í mun til býti av barsilstíðini og hvørt penganir skulu fylgja barninum.
Uppskot fyriliggur í Noreg, um at barsilstíðin skal vera tvey ár og ein arbeiðsdagur seks tímar fyri tann partin, sum er á arbeiðsmarknaðinum í barsilstíðini.
- tað eigur ikki at verða toppstýrt hvussu barsiltíðin verður býtt, segði Mia av Kák Joensen á fundinum. Eisini førdi Mia fram, at hvør einstøk familja má taka støðu út frá sínum egnu umstøðum.
Norðurlendsku londini vóru øll umboðað, og til dømis var formaðurin fyri kvinnuforbundið hjá svensku kristendemokratunum ógvuliga upptikin og bekymrað um flóttafólka støðuna í Svøríki. Fiimti hvør svii í dag er nýsvii.
Føroysku umboðini komu aftur til landið mánadagin


text:
Vestanstevna 2016
Vestanstevnan 2016
Sørvágs Róðrarfelag vil við hesum bjóða øllum róðrarfeløgum, hjartaliga vælkomin á Vestanstevnu,
ið verður í Sørvági leygardagin 9. Juli 2016.
Byrjað verður við barnaróðri kl. 13:30, og FM róðri kl. 15:00.
Vit vilja heita á feløgini, um at verða á keiøkinum kl. 12:30 við bátunum, av tí at tað kann gerast
trongt at sleppa frammat, tá ferðslan av álvara er byrja›.
Barnamanningarnar skulu vera á keiøkinum seinast kl. 12:30. Manningarnar, ið skulu rógva FM
skulu verða á keiøkinum seinast kl. 14:00.
Um ivamál eru, kunnu manningar og feløg venda sær til hjálpar fólkini á keiini. Hjálparfólkini
verða í gulum vestum.
Bátarnir skulu setast á tað øki á keiini, ið er merkt til teirra bátastødd.
Manningarnar skulu syrgja fyri at hava tølini við sær, tá fari verður í bátarnar. Tølini eru at heinta
við dráttin.
Til kappróðrafólkið:
Matur til kappróðrarfólki verður at fáa á Gamla flakavirkinum í Sørvági, ið er uppi á vegnum
omanfyri dráttin. Eisini eru vesi til kappróðrarfólkið í sama bygningi. Annars eru vesi eisini
aðrastaðni á keiøkinum.
Steypahandan:
Steypahandanin fer fram á keiøkinum, tætt við dráttin.
Tey feløgini, ið liggja inni við ferðasteypunum frá Vestanstevnuni 2013, verða vinarliga biðin
um lata tey inn á Havnarskrivastovuna á keiini, ið er á hjørninum, tá ið fari› verður oman til
dráttin.
Róðrarøkið:
Kapprð›urin fer fram inneftir fjørðinum. Tað eru skeltir sett upp frá 500m og inn eftir.
Tað hongur skelti uppi við dráttin, ið vísir hvussu róðrarøki er uppmerkt, og hvar avrógvingin og
upphitingin fer fram.
Hjálagt er kort yvir øki› inni á landi›.
Heitt verður á feløgini um at kunna allar manningar um hetta skriv.
Eru spurningar viðvíkjandi róðrinum eru tit vælkomin at ringja til Oddbjørg tlf: 271292, ella Anju
tlf: 271293.
Við róðrarkvøðu
Sørvágs Róðrarfelag.
Email: anjam@atlantic.fo


text:
Fleyr - Mjølnir hjá kvinnum
15. Jan 2012
Fleyr - Mjølnir 2-3 (24-26, 27-25, 25-21, 10-25, 13-15)So hittust liðini aftur, sum so ofta áður. Fleyr og Mjølnir hjá kvinnum. Og dysturin bleiv júst...
les meir
Toppdystur í Gundadalshøllini sunnudagin kl. 14:00
14. Jan 2012
Í morgin (sunnudagin) hittast oddaliðini í Eik-liga hjá kvinnum. Tá hittast Fleyr og Mjølnir í Gundadalshøllini. Dysturin verður leiktur kl. 14:00, og fara vit at...
les meir
Fleyr a hjá Gentum 14 fingu 3 sigrar á Sandi
14. Jan 2012
Í dag var kappast hjá G14 (Bólki 2) á Sandi. Hat hittust: Fleyr a, B71 og Mjølnir b. B71 vann sín fyrsta sigur í bólkinum,...
les meir
Eik-liga menn Fleyr-SÍ
10. Jan 2012
8. jan. 2012: Fleyr-SÍ 2-3 (16-25, 14-25, 25-23, 25-21, 10-15) Hetta var fyrsti dysturin í nýggja árinum, og okkara menn skuldu helst hava eina góða...
les meir
Tveir dystir í Eik-liga hetta vikuskifti
08. Jan 2012
Bæði kvinnurnar og minninir hjá Fleyr leiktu í Gundadalshøllini í dag. Klokkan 14 leiktu kvinnurnar ímóti Ternuni. Fleyr vann ein greiðan 3-0 siður. Sjálvt um...
les meir
U 18 úttikið - við 3 Fleyr leikarum
30. Des 2011
Vit ynskja okkara leikarum tillukku við úttøkuni og ynskja liðnum góða eydnu til kappingina í januar. Hesar 12 eru úttiknar til U-18 landsliðið, sum...
les meir
Jóla- og Nýggjársheilsan
23. Des 2011
Øllum limum, leikarum, hjálparfólkum og øðrum flogbóltsáhugaðum verður ynskt eini gleðilig jól og eitt gott og spennandi komandi ár. Somu ynskir fara til hini flogbóltsfeløguni...
les meir
Báðar finalurnar í Mjølnirkappingini við Fleyr
18. Des 2011
Bæði Menninir og Kvinnurnar hjá okkum vunnuð sær sæti í Finalunum í Mjølnir kappingini sum verða leiktar í dag (Sunnudagin). Finalurnar verða leiktar í Badminhonhøllini:...


text:
- Tíðindi, mentan og ítróttur
Uppboðssølan av sild og makreli aftur útsett
Uppboðssølan, sum skuldi vera komandi vikuna, er enn eina ferð útsett.
Høgni Hoydal boðaði 19. juni frá, at uppboðssølurnar, sum annars skuldu vera 20. og 27. juni, vóru útsettar til ávikavist 14. august (týsdagin) og 16. august (hósdagin).
Uppboðssølurnar vóru útsettar, tí tað var betri at fáa umsóknirnar um menningarkvotur avgreiddar fyrst. Sambært fiskimálaráðnum kann tað hava fyrimun fyri vinnuna, at menningarkvoturnar eru avgreiddar, áðrenn langtíðarrættindi at fiska makrel og norðhavssild verða keypt.
Rógvi Reinert, aðalstjóri í fiskivinnumálum segði við útvarpið fyrr í vikuni, at arbeitt varð sum, at uppboðsølurnar skuldu vera komandi vikuna. Men so er ikki.
Uppboðssølurnar av rættindunum at veiða 7.490 tons av norðhavssild og 10.901 tons av makreli verða tí 21. og 23. august.
Sølan av rættindum at veiða makrel verður so avgreidd 21. august 2018. Og sølan av rættindum at veiða norðhavssild verður avgreidd 23. august 2018.
Tað hevur ljóðað at menningarkvoturnar verða lutaðar út í hesi vikuni, men enn er einki at frætta. 38 umsóknir komu inn um menningarkvotur, men bara 7 loyvi verða latin.
Sí eisini


text:
Virgar og Vitri lesa í bløðunum, at køkurin á einum barnaheimi er knústur sundur, og at tað eru dreingir, sum búgva á heiminum, sum hava gjørt hetta. Virgar og Vitri vita við tað sama, at helst er vinur teirra Snoddi ein av illgerðarmonnunum. Men hví hava Snoddi og aðrir borið seg soleiðis at?
Virgar og Vitri gera av at finna sannleikan í hesum málinum. Í sama viðfangi hittir Virgar Lenu, og so verður alt so nógv øðrvísi!
Men Virgar og Vitri bakka ikki, tá ið teir eru farnir at stríðast fyri tí, teir halda vera rætt.
Aftur


text:
Áki Bertholdsen 10.10.2018 (11:37)
Vil hava váttan fyri at øll fáa ordiliga løn
Fáa allir fiskimenn á skipum, sum hava fingið føroyskt fiskiloyvi, ta løn, teir eiga at fáa. Tað skal Høgni Hoydal nú greiða Løgtinginum frá.
Helgi Abrahamsen, sum hevur sæti á Løgtingi fyri Sambandsflokkin, sigur, at hann hevur tvær ferðir spurt Høgna Hoydal um hetta á tingsins røðarapalli, men hann fekk einki svar.
Tí hevur hann nú biðið Høgna Hoydal vátta upp á skrift, at einki skip hevur fingið fiskiloyvi uttan at reiðarin fyrst váttaði at manning varð lønt eftir sáttmálunum við føroysku manningarfeløgini – og at skrivlig avtala er ímillum reiðara og manningina um hetta.
Helgi Abrahamsen spyr, hvørjar avleiðingar tað fær um so er, at Høgni Hoydal ikki kann vátta tað.
Helgi Abrhamsen vísir á, at tað stendur í lógin, at áðrenn fiskiloyvi verður latið, skal tann, sum søkir um fiskiloyvi, vátta, at skipari og manning á fiskifari í tí ávísa fiskiskapinum verða lønt samsvarandi sáttmálum við føroysk manningarfeløg.
Tað stendur eisini, at er talan um fiskiskap, sum ikki fevndur av sáttmálum við føroysk manningarfeløg, skal tann, sum søkir fiskiloyvi, í hvørjum einstøkum føri vátta, at lønarviðurskiftini hjá skipara og manning eru staðfest í skrivligari avtalu millum avvarðandi manningarfeløg og ábyrgdaran av fiskifarinum, sum ávíst í fiskiloyvinum.
Høgni Hoydal skal svara spurningunum seinni í hesum mánaðinum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
3 føroysk met og 4 juniormet vórðu sett í kvøld á Føroyameistarastevnuni 2010, afturat tí eina føroyska metinum og 5 juniormet frá Juniormeistarastevnuni og innleiðandi riðlunum í morgun. Hartil tangeraði Astrið Foldarskarð úr FLOT juniormetið í 50 firvald, við tíðini 30.05 har Helena Strøm Sævarsdóttir úr Suðuroyar Svimjifelag í morgun setti juniormet við somu 30.05, soleiðis at ein kanska av røttum skuldi talt skurðin í dag at verða 4 føroysk met og 10 juniormet.
Magnus Jákupsson úr Havnar Svimjifelag setti í kvøld nýtt føroyskt met og juniormet í 50 firvald, við tíðini 25.17 har hann í morgun setti føroyskt met og juniormet við tíðini 25.44. Magnus setti eisini nýtt føroyskt met og juniormet í 200 rygg, við tíðini 2:04.99, har føroyska metið hjá Kára J. á Høvdanum frá FM 2008 var 2:05.13, og føroyska juniormetið hjá Magnusi frá MU 2010 var 2:07.07. Turið S. Christiansen, Hildur á Fløtti, Elspa Mørkøre og Cecilia Eysturdal úr Ægir settu nýtt føroyskt met í 4×100 frí, við tíðini 4:02.20 har metið hjá Tvøroyrar Svimjifelag frá FM 2007 var 4:04.77.
Turið S. Christiansen úr Ægir betraði um sítt juniormet í 200 blandað, við tíðini 2:27.25 har hennara met frá Meistarastevnuni fyri Ung farna vikuskiftið var 2:28.10. Astrið Foldarskarð tangeraði sum sagt juniormetið í 50 firvald, við at raka akkurát á tey 30.05 sekundini sum juniormetið hjá Helenu Strøm Sævarsdóttir frá í morgun ljóðaði uppá. Og Birita Debes úr FLOT betraði um sítt juniormet í 100 rygg, við tíðini 1:04.72 har metið hjá henni frá Oyggjaleikum á Álandi var 1:05.34.
Tilsamans sum sagt 4 føroyskt met og eini 9-10 juniormet, nú triðingurin er svomin av FM/JM 2010.


text:
Føroya Skipara-& Navigatørfelag undrast yvir, hví raðfestingin um trygd á sjónum er so ymiskt ræðfest sum hon er í dag.
Tað vísir seg, at okkara lóggáva sigur lítið og einki um trygd á sjónum, tá talan er um frítíðarbátar/smábátar og vatnskutarar og hetta óansæð stødd, men fyri vinnuligar smábátar longri enn 15 metur, so fellur hamarin og ein rúgva av krøvum eru galdandi.
Havast skal í huga, at Danir hava íverksett EU krøv Meddellese L sum umfata serkrøv fyri eitt nú vatnskutarar. Hetta kom nokk í gildið, grundað á eina vanlukku, sum hendi í Dannmark, so er spurningurin, hvar eru vit, tá tað snýr seg um trygd á sjónum og ikki minst tá vit tosa um bátastevnur o.s.v..
Í dagsins samfelag, so kann ein og hvør fylgja við, hvussu skipaferðslan runt verðina flytir seg. Vit kunnu síggja teirra kós og ferð, veðrið á leiðini, siglingarleið seinasta døgnið og mangt annað. Her heima hjá okkum síggja vit eisini AIS signalið á ymsu fiskiskipum og hvar tey eru til fiskarí og tílíkt. Hvussu langt er Smyril komin, tá ein skal umborð á hann, ella hvar er Norrøna komin og so framvegis.
Hví tosa um AIS og hví er hetta aktuelt fyri okkum, tá ein sær alt tað, sum er nevnt omanfyri. Jú vit í Føroyum hava eina blómandi ferðavinnu, sum nokk eisini fer at leggja á tann bógvin, at smábátar fara at verða leigaðir út til fiskitúrar ella stimtúrar. Somuleiðis hava vit eina tilbúgving, sum til eina og hvørja tíð skal verða klár til at veita sína hjálp og aftrat hesum, so fer skipafeðrslan runt okkara vøkru oyggjar nokk at vaksa, tá Norðvest leiðin verður opin fyri skipaferðsluni. Alt hettar hevur sínar vansar og mugu vit fyribyrgja, har vit kunnu.
Tá tað finnast skipanir, sum kunnu gera tað lættari fyri flest allar partar, so mátti ein lóg kunna verið sett í verk, sum ásetti, at allir smábátar og vatnskutarar, eins og skip í dag, skullu hava ein AIS umborð. Hettar ger, at skipaferðslan til eina og hvørja tíð verður tryggari, tí AIS skipanin uppgevur upplýsingar um mótgangandi ferðslu, sum gera tað nemmari at taka røttu avgerðina, so vit til eina og hvørja tíð vita og eru á sikru síðuni.
Av tí at vit í framtíðini eisini fara at hava eina blómandi ferðavinnu, sum hevur sínar avbjóðingar, so vil ein AIS skipan umborð á øllum smábátum og vatnskutarum gjørt tað møguligt at fylgt við, tá skip/smábátar og vatnskutarar fartast runt oyggjarnar, ella koma í óføri og tílíkt. Tilbúgvingin vildi havt tað nemmari fyri at funnið fram til positiónir og annað, sum hevur við slíkar støður at gera. Serliga, tá hugsað verður um vind og streym runt oyggjarnar í eini neyðstøðu.
Tað er umráðandi, at vit eru fyrivarin og ikki eftirsnarin. Vit mugu til eina og hvørja tíð tora at seta trygd fremst og gera vit tað, so hava vit gjørt okkara fyri, at syrgiligar lagnur ikki uppstanda á sjónum, sum kundu umgingist, tí tøknin er til at fyribyrgja slíkar hendingar.
Ólukkan, vit høvdu í Skopunarfyrði er allar helst eisini eitt prógv um, at var AIS skipan í smábátinum, so var hasin samanstoyturin sikkurt umgingin og eitt mannalív minni var farið á sjónum.
Vit skulu minnast til, at tað er nógv ferðsla runt oyggjarnar um summarið og um heystið eins og várið. Vit hava Bygdarstevnur, Bátastevnur, Tónleikafestivalar og annað, har bátur verður nýttur. Onkur keðilig hending hevur verið seinastu árini, men var ein tílík skipan í bátunum, so kundu støður spælt betur av.
Ein slík AIS skipan liggur ca. 6.000,- kr.
Vit kunnu eisini venda spurninginum. Hevur ein smábáta eigari ráð ikki at hava ein AIS umborð ? Ella hevur ein smábáta eigari ráð at hava ein bát og ikki seta trygd í fremstu røð?
Bátar verða keyptir í dag fyri stórar upphæddir, so sjálvandi hevur smábáta eigarin eisini ráð til at seta ein AIS umborð, so hann til eina og hvørja tíð hugsar um sína egnu trygd og trygdina hjá øðrum.
Fyri at fingið hettar í lag, so kundi lóggevnadi valdið gjørt eina lóg, sum ásetti, at hendan útgerðin var MVG frí, soleiðis at prísurin ikki er avgerandi fyri, um AIS verður sett í bátin. Tryggleiki má ikki gerast upp í pengum og tí vildi ein slíkur MVG fríður stuðul verið eitt gott tiltak frá landinum, samstundis vildi hettar átak gjørt tað skjótari fyri at fingið hettar umráðið dekkað.
Ein tílík skipan skuldi eisini verið krav til útlendingar, sum ferðast í fjøllunum, men har er nokk onnur, sum hava innlit í, hvussu hettar kundi verið gjørt.
Vegna
Føroya Skipara- & Navigatørfelag
Annfinnur Garðalíð
Formaður


text:
Til tess at varpa ljós á og at kunna um viðurskiftini um grøna menning og útlát í Føroyum, skipaði MFS fyri tiltakinum “Orka úr ódn og brimi” tann 17. mai, á Norðurbryggju. Yvir 60 føroysk lesandi høvdu lagt leiðina framvið hetta kvøldið.
Dentur var lagdur á, hvussu Føroyar kunnu minka um CO2 útláti, og hvørjar møguleikar Føroyar hava fyri at menna um grøna og bláa orku og roynt var at seta hetta kjakið í eina hægri samfelagsliga raðfesting.
Samanumtikið var lýst, at Føroyar hava síðan 2005 lækkað útlátið við 7 &, tó málini, ið Føroyar hava sett sær eru at lækka útlátið við 20% í 2020. Umframt hesum, var sagt at síðan 2009 hava Føroyar havt ein veðurlagspolitikk/vakstrarhúspolitikk, ið hevur til endamáls at lækka um vakstrarhúsgassini, men higartil hevur tað ikki havt úrslit við sær, tí útlátið var hægri í 2012 enn 2009.
Føroyar eru eitt lítið land, og útlátið er í hægra lagi lutfalsliga til íbúgvatalið. Hetta kemst millum annað av fiskiflotanum, ið letur út 37% av samlaða útlátinum av CO² í Føroyum, og fiskaídnaðinum, ið brúkar 37% av samlaðu lívrunnu nýtsluni í Føroyum.
Eisini var nevnt, at stór frammgongd hevur verið á el-økinum, og at um fyritreytinar halda, so ber til at náa í 202einar Føroyar, har 70% av el-framleiðsluni stavar av varðandi .
Tiltakið var lagt til rættis soleiðis, at framløgur vóru at hoyra frá teimum ymsu umboðunum fyri framtaksfeløgini og Vinnumálaráðið, millum hesu umboð taldu;
Suni Petersen fyri Umhvørvisstovuna
Meinhard Eliasen fyri Jarðfeingi
Terji Nielsen, verkfrøðingur og verkætlanarleiðari hjá SEV
Johan Dahl, Landsstýriðsmaður í vinnumálum
Tá liðugt var at leggja fram hjá umboðunum, var skipað fyri einum pallborðs fundi, har áskoðarar settu áhugaverdar spurningar, umframt at umboðini sluppu at útdýpa seg eitt sindur meiri. Eirikur Sanderson og Marjun Lindarstein vóru orðstýrarar.
Framløgurnar vóru tiknar á band, og vit vóna, at tær vera klárar at leggja út her á heimasíðuna fyrsta dagin.


text:
Lýsing
Talan er um 4 tímar um dagin, frá klokkan 10-14 tó mikudag frá 8-14.
Starvið fevnir um innkeyp og matgerð til uml 25 fólk á høvuðsskrivsstovuni á Óðinshædd í Tórshavn. Harumframt skal viðkomandi hjálpa til í sambandi við tiltøk og fundir.
Starvið verður sett 1. november. Løn og setanartreytir sambært sáttmála við avvarðandi yrkisfelag. Starvið er tímalønt.
Nærri upplýsingar fáast við at venda sær til:
Sverra Kallsberg á tel 34 35 21 ella ska(at)effo.fo.
Skrivlig umsókn skal sendast til hr(at)effo.fo ella Effo Pf, postboks 3098, FO-110 Tórshavn – frámerk “Køksfólk”.
Freistin at søkja er 8. oktober 2018.
Allar umsóknir verða viðgjørdar í trúnaði.


text:
Apostólska trúarjáttanin
Apostólska trúarjáttanin, eisini kallað Fyrsta trúarjáttan (lat. Symbolum apostolicum) er ein frumkristin orðing, sum í stuttum sýnir nakrar av týdningarmestu lærusetningum kristindómsins. Ápostólska trúarjáttanin verður t.d. brúkt í fólkakirkjuni. Í dag verður Apostólska trúarjáttanin góðtikin av nærum øllum kristnum kirkjuliðum og kirkjufelagsskapum, og hon er ein av teimum 5 játtanarritunum í føroysku fólkakirkjuni. Millum annað nýtir føroyska fólkakirkjan Apostólsku trúarjáttanina, har hon verður messað, upplisin ella sungin til flest allar guðstænasturnar. Fólkakirkjan nýtir eisini Apostólsku trúarjáttanina í dóps- og konfirmatiónsritualinum.
Innihaldsyvirlit
Tríeindin[rætta | rætta wikitekst]
Apostólska trúarjáttanin er í trimum liðum í samsvari við tríeindina. Ofta verður áðrenn sjálva trúarjáttanina byrjað við eini avnoktan av øllu tí ónda, men hetta er ikki ein partur av sjálvari trúarjáttanini. Hendan trúarjáttanin hevur tríggjar greinir:
- Fyrsta grein er um Gud og skapanina.
- Onnur grein er um Jesus.
- Triðja grein er um heilaga andan.
Søgan handan Apostólsku trúarjáttanina[rætta | rætta wikitekst]
Orsøkin til, at trúarjáttanin verður kallað "apostólsk" er hon, at teir tólv apostlarnir hava orðað trúarjáttanina. Søguliga letur hetta seg tó ikki prógva. Hinvegin er trúarjáttanin sprottin úr fleiri trúarorðingum, ið hava verið nýttar í ymiskum kirkjuliðum í fornkirkjuni. Trúarjáttanin, júst soleiðis sum hon er orðað nú, hevur helst verið at funnið fyri ár 200 e.Kr. Umleið ár 300 bleiv rómverski keisarin Konstantin ein kristin. Áðrenn høvdu kristin verið forfylgd, men Konstantin vildu nú, at øll skuldu gerast kristin. Nógv hildu seg vera kristin, men prædikaðu annað enn tað, ið stendur í Bíbliuni. Tí helt Konstantin tað vera týdningarmikið at gera eina trúarjáttan. Hon skuldi siga stutt og greitt, hvat øll kristin skuldu trúgva á.
Apostólska trúarjáttanin[rætta | rætta wikitekst]
(Vit avnokta djevulin og allar gerningar hans og allan atburð hans.)
Vit trúgva á Guð Faðir, hin alvalda,
skapara himins og jarðar.
Vit trúgva á Jesus Kristus,
Guðs einborna son, váran Harra,
sum er gitin av heilagum anda,
borin í heim av Mariu Moy,
pínslaður undir Pontiusi Pilatusi,
krossfestur, deyður og jarðaður,
niður farin til heljar,
triðja dagin staðin upp frá deyðum,
farin til Himmals,
sitandi við høgru hond, Guðs Faðirs, hins alvalda,
haðani hann kemur at døma livandi og deyð.
Vit trúgva á heilagan anda,
eina heilaga almenna kirkju,
samfelag teirra heilagu, fyrigeving syndanna,
uppreisn likamsins og lív um aldur og ævir.
Amen!
Kelda[rætta | rætta wikitekst]
Trúarjáttan føroysku fólkakirkjunnar, Føroyskt kirkjumál, 2000


text:
Er tað so skilagott við “størri eindum”.
Nógv prát hevur veri um kommunusamanleggingar, um at leggja skúlar saman í størri eindum - og innan almannaøki er Nærverk og almannastovan dømi um hesu “dylluna” við at leggja saman.
Eg undrist á um alt hetta veruliga er nóg væl gjøgnumhugsað.
Mær dámar væl nærfólkaræði - tað at hava atgongd til teir “lokalu” politikkararnar er ein styrki fyri tað lokala samfelagið. Her fært tú fatur á teimum, ið hava møguleikan at gera broytingar í tí lokala og beinleiðis ávirka. Tað gerst verri í størri eindum. Hetta er eisini ein av orsøkunum til at eg eisini gangi inn fyri fullveldi. Sjálvandi eiga tey sum búgva her at hava evsta ávirkan og ábyrgd fyri egin viðurskifti.
Tá tað kemur til skúlar - so ja, kann vera at nakrir “stórdrifts” fyrimunir koma av at leggja skúlar saman í størri eindir, kanska enntá skilagott í teimum eldru flokkunum. Men, barnaskúlin? Er tað ikki ein betri trygd fyri barni at tað sæst í skúlanum, og eisini har ikki bara kennir seg sum eina meyru í tí stóra heila? Vænti at tað einstaka barni verður lættari sætt í einum lítlum skúla, heldur enn einum stórum. Ella trumfar fíggjarligi vinningurin av at kunna skipa skúlar í størri eindir vælferðina hjá einstaka barninum? Sjálvandi hevur tað einini týdning, líka so væl sum at eitt størri fakligt umhvørvið hjá lærarunum nokk eisini er ein faktorur. Men er tað betur fyri barni?
Almannaverki? Ja, har er so ivasamt hvørt tað kann rigga. “Gólvfólki” ella grund tænasturnar tykjast bara at vera spardar burtur - meðan íløgur eru gjørdar í leiðslur. Ein topp stýring sum vil nakað. Har er nokk neyðugt at venda enn einaferð. Onkur burdi byrja við at spurt - hvat er endamálið við allar hesar skipanir og so arbeitt har frá, heldur enn hvat tað tykist at vera gjørt í dag - har tað nokk vendur øvugt og spurt verður hvat hava vit og hvussu passar borgarin best inn í okkara skipan. Ella skal borgarin tillagast skipanina ella er tað skipanin, ið skal tillagast borgaran?
Ella soleiðis virkar tað fyri mær. Størri eindin, størri er avstandurin millum tey sum skulu stýra eina “tænastuna” og tey sum skulu brúka “tænastuna”. Akkurát sum avstandur millum politikkara og borgara. Tað er nú betur at kunna fáa fatur á tínum politikkara og halda teimum til svars fyri sínar avgerðir. Ella hvat?


text:
Snorri Brend
20.10.2014 - 15:07
Tíðindi > Uttanlands - Norðurlond
- Vit vita ikki júst, hvør orsøkin er til vanlukkuna. Men nógv bendir á, at hann datt niður í eina tóma last, sigur kanningarleiðarin, Tron Kristiansen við Karmøy Lensmannskontor.
- Hví og hvussu tað er hent, tað duga vit ikki at siga enn, sigur hann við Karmøynytt.
Skipið eitur Heidi og er skrásett í Føroyum.
Maðurin var í starvi hjá Haugesund Tollsted.
Manningin og hinir tollararnir vórðu avhoyrdir í nátt, og nú verða ymisk skjøl gjøgnumgingin fyri at hyggja eftir tí sum tey siga.
- Men tað er einki sum bendir á, at nakað kriminelt er farið fram, sigur Tron við blaðið.


text:
Um veiðiloyvið verður tikið frá skipinum, missa fiskimenn síni rættindi.
Rættindini eru ikki á skipinum meira, men kunnu eins væl vera í hondunum á strámonnum.
Er samgongan ikki áhugað í at verja verkamannin, spyr Fiskimannafelagið.
Niðurstøðan hjá Fiskimannafelagnum er:
Nýggi veiðirættindahavarin hjá landsstýrinum – fyritøka/strámaður – kemur:
• At vera leysur av at løna manningini sambært sáttmálunum millum manningarfeløgini og Føroya Reiðarafelag.
• At vera leysur av frábýtisrættinum sambært sáttmálunum millum manningarfeløgini og Føroya Reiðarafelag.
• At áseta samsýningina til reiðara/skip fyri at veiða kvotuna/kvoturnar hjá rættindahavaranum.
• At brúka hýruna hjá manningini sum parametur í kappingini um veiðirættindi.
• At avgera, hvat grundarlagið fyri at rokna veiðiavgjald verður.
Les meira: trýst her
Um tú veitst okkurt, sum VP ikki veit - skriva so til vp@vp.fo


text:
18. apríl
18. apríl er dagur 108 í árinum í gregorianska kalendaranum (dagur 109 um skotár er). 257 dagar eru eftir av árinum.
Hendingar[rætta | rætta wikitekst]
- 1506 - Grundarsteinurin lagdur til Pæturskirkjuna í Vatikaninum í Rom.
- 2014 - Høgni Egilstoft Nielsen úr Sandavági vann FM í talvi bert 16 ára gamal. Tað gjørdist greitt, at hann hevði vunnið, longu tá eitt umfar var eftir, tí tá hevði hann 8 stig, meðan teir næstu eftir honum høvdu 6 stig. Hann er yngsti FM vinnari í talvi nakrantíð. Dagin eftir skrivaði hann artur føroyska talvsøgu, tá hann vann sín seinasta dyst og gjørdist tann higatil fyrsti og einasti, ið hevur vunnið FM í talvi við fullum stigatali.
Føðingar[rætta | rætta wikitekst]
- 1918 - Gabriel Axel, danskur leikstjori (d. 2014)
- 1925 - Bob Hastings, amerikanskur sjonleikari (d. 2014)
- 1927 - Tadeusz Mazowiecki, polskur politikari (d. 2013)
- 1941 - Michael D. Higgins, irskur forseti.
- 1947 - James Woods, amerikanskur sjonleikari.
- 1953 - Rick Moranis, kanadiskur sjonleikari.
- 1956 - Eric Roberts, amerikanskur sjonleikari.
- 1971 - David Tennant, skotskur sjonleikari.
- 1976 - Melissa Joan Hart, amerikonsk sjonleikarinna.
- 1995 - Divock Origi, belgiskur fotboltsleikari.
Andlát[rætta | rætta wikitekst]
- 1955 - Albert Einstein, týskur alisfrøðingur (f. 1879)
- 1974 - Marcel Pagnol, franskur rithovundur (f. 1895)
- 2002 - Thor Heyerdahl (f. 1914)


text:
Vinnutíðindi
Guernsey gølan
19. Okt 2018
Perlur: Verður lóggávan fylgd. Eftirlitið noktar innlit, skrivaði Oyggjatíðindi, 5. november 2010.
les meir
Rólant gav kjaft-fisk og breyt armin á mær
19. Okt 2018
Perlur úr goymsluni: Hetta segði Engelbert Sigurðsson, í Oyggjatíðindum 1. mai 2009. Her er greinin í fullari longd. Borgarstjórin váttaði, at teir báðir brustu saman, men avvísti, at hava brotið armin á manninum.
les meir
Tá einglapressan tagdi: Sergei bleiv bundin niður
19. Okt 2018
Í gjár 15. mars 2016, bar KvF tíðindir um ein russiskan journalist, sum livir í útlegd, tí heimlandið gav honum ikki pressufrælsi. Russarin skuldi í hesum sambandinum halda fyrilestur í Norðurlandahúsinum um, hvussu ring støðan í veruleikanum er í Russlandi hjá journalistum, sum eru undir eftirliti og sensuri. At tað er líka ringt her heima hjá kritiskum journalistum, gloymir KvF. Meðan Norðurlandahúsið noktar føroyskum miðli atgongd, er tað eitt paradoks, at Oyggjatíðindi í 2010 avdúkaði, at ein annar russari, teldu-serfrøðingur, skuldi lyfta Fróðskaparsetur Føroya upp á eitt hægri støði, men tá KT-serfrøðingurin úr Russlandi, bleiv ov kravmikil, metti leiðslan, at russarin fór ov langt, og tosaði mannin sálarliga sjúkan, og endin var at maðurin við hjálp frá løgregluni, búraði, Sergei Vorobyov, inni á stongda deild á. Oyggjatíðindi var einasti miðil, sum gjørdi vart við støðuna. KvF tagdi, men Løgtingsins Umboðsmaður valdi at fara inn í málið, og maðurin bleiv leyslatin. Hetta prógvaði, at sjálvt føroyingar brúktu Stalinistiskar atsóknir. Her er so ein grein frá teirri tíðini. Vit fara at prenta aðrar greinar.
Perlur: Stalin vildi fegnast um føroyskt sálarfrøðisligt átak, har Setrið fekk hjálp frá løgregluni og psykiatrisku deild, at neutralisera kritiskan russara, sum ikki vildi finna seg í at undirvísa í teldutøkni undir serliga vánaligum umstøðum.Greinin stóð í blaðnum 3.desember 2010.
les meir
Skitið Holm´stráð
17. Sep 2018
Perlur. Oyggjatíðindi kann í dag avdúka, at Petur Holm, stjóri í Smyril Line, hevði eina leikskrá fyri hvussu Norrøna kundi ríða stormin av: - Tí taka vit nú fatur í løgmann fyri at tryggja 60 milliónir. Hetta má gerast skjótt og uttan at pressan fær at vita hvat hendir, stendur í leikritinum... Hetta varð avdúkað í Oyggjatíðindum, 6. Mars 2009.
les meir
Stakk knív í búkin á sær sjálvum
05. Aug 2018
Finn Arni Samuelsen, orkaði ikki meira. Hetta er enn ein lagna, sum Oyggjatíðindi hevur avdúkað, og sum Einglapressan hevur tagt.Grein í Oyggjatíðindum 17. juni 2009
les meir
Hasj og heroin skolaði inn við briminum
03. Aug 2018
Perlur: Bjarni Dam av Leynum, hevur tað, hann kann minnast, gingið í fjøruni og eygleitt hvat kemur uppá land av vrakgóðsi. Oyggjatíðindi 17. desember 2008.
les meir
Bílig leiguavtala
31. Jul 2018
Perlur: 1.033.18 um mánaðin í leigu fyri hølir og tól fyri hvønn yvirlækna. Oyggjatíðindi 4. januar 2006.
les meir
Hol í høvdið fyri 1,8 millión
26. Jul 2018
Perlur: Samferðsluleiðarin hjá SL, Joan Poulsen, váttar fyri blaðnum 22. oktober, at SL hevur býlagt serbygdan lastbil, at koyra bingjur gjøgnum Hvalbiartunnilin, tó at ein serbygdur flutningsbilur stendur fyri onki í Norðoyggjum, tí eigarin hevur ov lítið at gera. Men stjórin, váttaði ongantíð hetta “hologram”, og ongin prísur var heldur nevndur, men nú er øðrvísi. Hetta skrivaði Oyggjatíðindi 5. november 2010, meðan Dimma hevur havt hetta sum sensatión í 2011. Hvat tá.
les meir


text:
Tíðindi
7. november 2017
Tað tykist sum um, at lærarar kring Føroyar eru misjavnir á máli um, hvørja vitan teir hava um eitt nú lønarstigan og onnur arbeiðsviðurskifti. Eisini kunnu ymiskir træðrir í Arbeiðstíðaravtaluni vera truplir at skilja.
Við Álitisfólkaskipanini ber til at tryggja, at lærarar kunnu fáa neyðuga kunning um júst hesi viðurskifti. Tí álitisfólk á skúlum og skúlaøkjum kunnu upplýsa lærarar um tílík viðurskifti. Í øllum førum ber til hjá lærarum at spyrja álitisfólk síni um møgulig ivamál.
Skipanin er so mangt annað enn júst hetta, tí álitisfólk eru eisini millumlið hjá lærarum og leiðslum, og tískil eru álitisfólk mangan hent í ivastøðum millum lærara og leiðslu.
Virksemisætlanin í felag
Tað er ein stórur trupulleiki á nógvum skúlum, at lærarar – uttan samskifti við leiðsluna – fáa virksemisætlanina í teirra kliva í septembur/oktobur mánaði. Virksemisætlanin fyri hvønn lærara skal gerast í samráð við lærara, og tað vita leiðslur, men trupulleikin er, at lærarar ikki altíð vita, at teir hava hesi rættindi.
Nevndin í Føroya Lærarafelagi fær fleiri ivaspurningar frá lærarum kring landið um júst hetta. At lærarar kenna seg settar til viks og við ongari ávirkan í teirra egna arbeiði.
Raðfesting
Leiðslur eiga ikki at undirmeta tørvin hjá lærarum at síggja sína egnu virksemisætlan, áðrenn hon endaliga verður fest á skjalið. Eisini er umráðandi hjá nógvum lærarum at hava eitt prát við leiðsluna – serliga um leiðslur ikki seta tíð av til starvsfólkasamrøður.
Vælvitandi, at leiðslur og skúlastjórar hava nógv um oyruni – kanska serliga við skúlaársbyrjan – so eigur leiðsla tó altíð at raðfesta sína egnu starvsfólk fremst.
Brúkið Álitisfólkadagin konstruktivt
Eftir loknan Álitisfólkadag eigur hvørt álitisfólk at fáa orðið á næsta námsfrøðiliga fundi í skúlanum, har tað kunnar lærarar um øll viðkomandi viðurskifti. Á hendan hátt fara lærarar helst at kenna seg betur klæddar til sítt arbeiði, samstundis sum leiðsla eisini er til staðar og fær neyðugar og neyvar upplýsingar um rættindi hjá starvsfólki sínum.
Limafundir fyri øllum lærarum í 2018
Fleiri onnur viðurskifti ørkymla lærarar í hesum døgum, nú landsins leiðsla hevur lagt pensjónsnýskipanina fram. Eftirløn og pensjónsaldur fara helst at mynda prátið komandi tíðina. Tískil fer Lærarafelagið at skipa fyri limafundum kring landið væntandi í fyrru hálvu í 2018, har eitt nú hesi viðurskifti verða greinað.
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Sørvágs Ítróttarfelag
Sørvágs Ítróttarfelag ella SÍ er eitt ítróttarfelag úr Sørvági, sum var stovnað tann 17. mars 1905.[1] Felagið er virkið innan flogbólt og fyrr eisini innan fótbólt, nú tó við felagnum 07 Vestur. Aðrar ítróttargreinar sum svimjing og hondbóltur hava eisini verið íðkaðar í Sørvági í Sørvágs Ítróttarfelag. Í fyrstani æt felagið Sørvágs Bóltfelag, men navnið passaði ikki longur, tá svimjingin eisini gjørdist partur av felagnum. Árini 1998 - 2003 var SÍ partur av FS Vágar, eftir tað endaði felagið í 4. deild, vann deildina og rykti upp í 3. deild.[2] Í 2007 var fótbóltsfelagið 07 Vestur stovnað. Tað vóru FS Vágar og SÍ sum løgdu saman og gjørdist til nýggja felagið 07 Vestur.[3] SÍ er tó enn virkið innan flogbóltin. SÍ hevur lið í bestu deildunum hjá monnum og kvinnum í 2010/11.
Keldur[rætta | rætta wikitekst]
Útvortis ávísingar[rætta | rætta wikitekst]


text:
Javnaðarflokkurin og Tjóðveldi eru sum systirflokkar
Systirflokkarnir á Fólkatingi seta í felag forsætisráðharranum og uttanríkisráðharranum leiðandi spurningar, og draga føroyskan politikk niður á Fólkating
Hevur tú sæð, hvussu Javnaðarflokkurin og Tjóðveldi eru vorðin støðugt meira samantvinnaðir á Fólkatingi?
Teir hanga saman, sum pottur og panna.
Tað gongur sjón fyri søgn um, at Javnaðarflokkurin (sum kallaði seg ”Samríkisflokk” áðrenn valið) og Tjóðveldi nú loksins eru sum systirflokkar.
Skrivstovur hava teir hurð um hurð og eftirhondini – í tí dulda – er talan um felags skrivstovu. Har verður fullveldispolitikkur spleysaður saman og síðani verður fullveldisknarrið flutt upp á Fólkatingsins røðarapall.
Mjarrað verður um kúgan og ófrælsi í okkara samfelag, sum er kosið sum eitt av bestu londum at uppihalda seg í.
Seta leiðandi spurningar
Nýggjasta upplopið hjá systirflokkunum er at seta forsætisráðharranum og uttanríkisráðharranum leiðandi spurningar.
Ein av leiðandi spurningunum til forsætisráðharran ljóðar soleiðis:
”Kan statsministeren bekræfte, at en vedtagelse og ikrafttrædelse af det foreliggende forslag til forfatning for Færøerne af 25. september 2017 ikke vil medføre, at Færøerne skal løsrive sig fra rigsfællesskabet?”.
Leiðandi spurningar eru lættir at seta, og hesin spurningur verður sjálvandi settur fyri at lumpa føroyingar.
Hvør skal siga: hetta er onki problem, stemmið bara ”stjórnarskipanina” ígjøgnum.
Man skal bara minnast til, at loysingin kemur gjøgnum bakdyrnar, og at sonevnda ”stjórnarskipanin” er fyrsta stigið. Hon er gjørd til tað sama.
Einfaldi teknikkurin er, at við ”stjórnarskipanini” vil 14. september-samgongan hava vælsignilsi frá føroyingum til at loysa. Og síðani liggur leiðin víðopin til loysingina.
Renna eftir grein 57
Um sonevnda ”stjórnarskipanin” skuldi verið samtykt á fólkaatkvøðu, so er einki meira vist, enn at systirflokkarnir báðir fara at renna eftir grein 57 í sonevndu ”stjórnarskipanini”, har ið tað millum annað stendur:
”Lógin verður útint sambært verandi stjórnarrættarligu støðu, til avgerð verður tikin um at skipa Føroyar sum sjálvstøðugt ríki”.
Tað, sum systirflokkarnir strax fara at leggja seg eftir, beint eftir fólkaatkvøðuna, er at fáa eina fólkaatkvøðu um loysing ígjøgnum.
Hetta er jú sjálv strategiin.
Fornuftin ræður
Sigur man ”ja”, so er loysingin har, áðrenn man veit av.
Sigur man ”nei”, so varðveitir man Føroyar í Ríkinum og kann framvegis njóta gott av ríkisborgaraskapi og framíhjárættindum í okkara samfelag – eitt av teimum bestu í heiminum.
Tá er at vóna, at føroyingar – sum altíð – fara at brúka sína sunnu fornuft, um ”stjórnarskipanin” kemur til fólkaatkvøðu, og forða fyri loysingini.
Edmund Joensen
løgtingsmaður fyri Sambandsflokkin


text:
Røða hildin á fólkafundinum á Doktaragrund av Sirið Stenberg
Gott fundarfólk, góðu loysingarfólk og ikki minst góðu tit í Unga Tjóðveldið
Ein dagin eg var á Gamla Apoteki, sótu tey í Unga Tjóðveldið so hugagóð og fundaðust. Eg minnist, eg segði við tey, at her sita tit, okkara framtíð. Onkur var knappur at svara, nei vit eru nútíðin. Tað var ein góður setningur til okkum øll at leggja okkum í geyma.
Tá ið man kemur í land av bildekkinum á Smyrli merkisdagar, sum ólavsøkan er, tá er vanligt, at tað fyrsta, sum eygað ber á, er Dannebrog, sum veittrar á amtmansborgini. Tað ger nakað við meg og ivaleyst mong við mær. Tað stingur djúpt og nertir onkursvegna við samleikakensluna. Og ikki minst staðfestir tað tann veruleika, at vit enn ikki hava fult ræði á egnum landi. Men tað kunnu vit gera nakað við. Gott nokk hava vit ikki tikið fult ræði á landinum enn, og gott nokk stendur amtmansborgin enn. Men í dag ólavsøkudag í 2018 hava vit tikið fult ræði á familjurættarliga økinum og harvið so at siga tømt amtmansborgina og flutt ræði á tænastunum á føroyskar hendur. Tí er dagurin í dag søguligur og størsta stig á sjálvstýrisleið í áravís. Tað skulu vit fegnast um.
Og tað er ein fantastiska góð kensla at hava tikið málsøkið á føroyskar hendur. Í tí liggur júst tað, sum politikkur snýr seg um, nevniliga at taka ábyrgd. Ábyrgd av hesum fagra landi og tí fólki, ið her býr. Og tað er nakað um, at tess størri stríð, tess søtari siður. Tí kunnu vit bara ímynda okkum og gleða okkum til dagin, tá ið føroyingar hava tikið fult ræði á øllum økjum- á sjálvum landinum. Og tann dagurin er nærri enn vit geva okkum far um. Tí hvat er tað, vit bíða eftir ? Hava vit ikki allar fortreytir og alt tað, sum skal til fyri at ráða okkum sjálvum ? Sjálvsagt !
Hvussu kann nakar halda, at vit vera betri umboðað og betri ment av øðrum ? Tað skilji eg als ikki. Hevði hildið, at tráðanin eftir frælsinum og tað at klára seg sjálvan var íborið. Tað er í hvørfall mín eygleiðing, tá ið eg havi starvast við pinkubørnum í áravís. Tey eru fødd til frælsi og eiga evnini, viljan og styrkina at klára seg sjálvi. Tað er íborið, men hvat síðan hendir á leiðini, er gátan, tí sum vaksin hevur stórur partur mist hesa tráðan burtur og skilur als ikki, hví vit yvirhøvur skulu verða fræls tjóð. Her er tørvur á tjóðarbygging og tað við lít. Og her er tørvur á sjálvtreysti og sjálvsvirði til tjóðina alla.
Tað kom týðuliga til sjóndar í sambandi við yvirtøkuna av familjurættinum. Fyrsta reaktión og spurningur var, um ikki føroyingar fóru at vera alt ov ógegnigir at umsita málsøkið. Vit vóru ov fá og helst ikki nóg dugnalig, so tað fór nokk at blíva sera trupult. Tað er púra skeivur hugsanarháttur. Hví skulu føroyingar ikki vera skikkaðir at umsita hetta økið eins og alt annað ? Hava vit ikki víst við øllum tí, vit gera, at vit megna tað til fulnar, tí fólkið í Føroyum er bæði rakst og dugnaligt.
Eisini í tingsalinum stóð á at fáa yvirtøkuna framda. Andstøðan útvandraði úr løgtingssalinum, tí at viðmerkingar vóru komnir frá donskum myndugleikum, har víst var á smærri ivamál, sum tó ikki vóru avgerandi fyri sjálva yvirtøkuna. So stór var undirbrotligheitin. At enda var málið samtykt við einari atkvøðu í meirluta eftir at hava staðið á skrá til tveir tingfundir.
Tað áhugaverda var, at samstarvið við danir og Ríkisumboð gekk fínt, men tað var í løgtinginum sjálvum, at mótstøðan var. Tað haldi eg líka, vit kunnu hugsa um eina løtu. Jú, men tað er politikkur, segði onkur. Møguleiki at spæla samgonguni eitt puss. Til tað er bara eitt at siga, at klárar man ikki at seta seg sjálvan til viks eina løtu í einum yvirtøkumáli, men velur at brúka tað høvi at mótarbeiða tí, so hevur man ikki frælsið í hjartanum.
Við yvirtøkuni av familjurættinum hava føroyingar tikið fult ræði á lóggávu um foreldramyndugleika og samveru, um hjúnaband og hjúnaskilnað, um verjumál, um fosturtøkulóggávu, um ættleiðing, um arvarættin og annað. Tað er eitt stórt og týðandi málsøki, sum røkkur í hvørt heim í landinum. Eg ivist onga løtu í, at tað fer at ganga væl og verður føroyska samfelagnum at frama. Higartil hava vit bert kunnað sett lóggávu í gildið, sum danska Fólkatingið hevur samtykt. Frá nú av kunnu vit gera egna lóggávu. Til tað hoyrir, at vit eisini sum samfelag taka tey kjak, sum eru neyðug og búgva okkum til støðutakan. Vit fara at kjakast og skifta orð um, hvussu vit ynskja hesi viðurskifti skipað eftir egnum ynskjum, og tað kjakið fer at menna okkum og flyta okkum fram á leið bæði útbúgvingarliga, samfelagsliga og menniskjaliga. Við at taka ábyrgd taka vit støðu. Vit gerast búgvin og klókari. Tað er sjálv kjarnin. Við ábyrgdini hvessist vitið.
Vit síggja longu fleiri dømi um hetta. Almenningurin kjakast longu um foreldramyndugleika, og kjakið um fosturtøku er av álvara kiknað. Hetta kjakið er sunt fyri okkum. Vit síggja, at nú málsøkið verður nærverandi, so noyðast vit at taka støðu. Frammanundan hevur tað verið ov lætt at siga, at hatta er danskt málsøkið, so tað kunnu vit ikki gera nakað við. Møguliga er hetta ein viðvirkandi orsøk til, at tað tók rúma tíð at broyta hjúnabandslógina ?
Tað er við røttum, at funnist hevur verið á, at hendan samgongan hevur avrikað ov lítið á sjálvstýrisleið. Tí má tað vera eitt krav í komandi samgongu, at blokkurin verður lækkaður, og at enn fleiri málsøki koma á føroyskar hendur. Hinvegin mugu vit eisini staðfesta, at tá ið vit nú arbeiða við nýggjari fiskivinnulóggávu, pensjónsnýskipan, umlegging til varandi orkukeldur, menning av útbúgvingarøkinum, skipan av búskapargrunni, yvirskotið á fíggjarlógini og øðrum týðandi málum, so er tað alt samanlagt nakað, sum kemur at framtíðartryggja samfelagið og økja um sjálvbjargnið.
Loysingin verður ikki tikin á løgtingi. Loysingin verður tikin av fólkinum. Tí mugu vit hava fólkið við okkum. Alt fólkið. Vit mugu røkka út í hvønn krók í landinum, soleiðis at fólkið kring landið alt kennir okkara politikk viðkomandi fyri júst teirra tilveru. Hetta er ein uppgáva, vit eiga at røkja enn betri. Megna vit tað, megna vit eisini størri samanhald millum øki í landinum. Og tað er neyðugt. Tí ein spjadd loysingarrørsla førir ikki til nakað. So tað er eisini avgerandi neyðugt bæði fyri loysingina og trivnaðin í landinum, at arbeitt verður miðvíst við størri samhaldsfesti millum bæði øki og fólk í Føroyum. Tí skulu vit heldur ikki loypa í við báðum beinum, tá ið aldargamla triksið við at finna felags fíggindar og at mála fíggindamyndir verður brúkt. Tað hevur allar dagar verið brúkt sum spjaðingaramboð hjá mótstøðufólkum fyri at koma til valdið. Og vit hoyra tað hvønn dag í Føroyum, kontórshavn og útjaðari, akademikari og verkafólk, tey, sum skapa virðini og tey, sum bara býta pengarnar hjá øðrum út o.s.fr. Hetta er skaðiligt og hevur í veruleikanum givið fleiri hugtøkum nýggjan týdning. Ringasta av øllum er, at tey, sum eru best fyri, hava sett seg í offurleiklutin. Alt er vent á høvdið. So her mugu vit halda fast í okkara virðum, arbeiða miðvíst fyri alt landið og hava sjálvbjargnið sum stavnhald. Tær málaðu fíggindamyndirnar hava einans eitt endamál nevniliga at fáa okkum frá fyri sjálvi at koma framat valdinum. Og tey hava longu víst, at tá kemur sjálvbjargnið í aftastu røð eins og arbeiðið fyri einum samhaldsføstum og tíðarhóskandi samfelag fyri alt fólkið.
Vit hava so nógv gott at arbeiða fyri. Vit búgva í heimsins bæði besta og vakrasta landi. Tað skulu vit passa væl uppá. Vit hava so nógv góð og dugnalig fólk á øllum handa økjum. Vit hava vitan og førleikar at menna okkum. Vit hava menta- og listafólk í heimsflokki. Vit hava ítróttafólk og vinnulívsfólk, sum røkka langt út um landoddarnar. Vit búgva í heimsins kova. Vit hava alt, sum skal til fyri at klára okkum sjálvi. Tað mugu vit fáa fólkið alt at skilja, so vit fáa eina veruliga rørslu. Tí vit ætla okkum altso at loysa.
Góða ólavsøku
Sirið Stenberg


text:
- Tíðindi, mentan og ítróttur
Vangamyndin: Helgi Dam Ziska
Tak niður
Tað tykist bara vera ein spurningur um tíð til Føroyar fáa fyrsta stórmeistaran í talvi.
26 ára gamli havnarmaðurin Helgi Dam Ziska telist í dag millum fremstu telvarar í Norðurlondum, men hann hevur framvegis ikki ognað sær heitið sum stórmeistari.
Helgi Dam Ziska er oddamaður á føroyska talvlandsliðnum, sum í hesi vikuni fer á talvolympiadu í Aserbadjan.
Jóannes Guttesen hevur verið og vitjað Føroya sterkasta telvara.
Sí eisini


text:
Árliga Nor-Fishing-sølustevnan verður um slakar tvær vikur
Ein av afturvendandi og stóru fiskivinnu-sølustevnunum
verður í Tróndheimi um slakar tvær vikur. Roknað verður við millum 15- og 20.000
vitjandi teir fýra dagarnar, sølustevnan varir.
“Vit høvdu longu
ein bíðilista fyri jól í fjør. Tað sigur nakað um, hvønn týdning Nor-Fishing
hevur fyri vinnuna,” sigur Kari Steinsbør, sum er ein av fyrireikarunum.
Nor-Fishing hevur
heilt síðan 1960 verið eitt týdningarmikið norskt og altjóða tiltak hjá
fiskiídnaðinum, og í dag er tað ein av fremstu ráðstevnunum innan
fiskivinnutøkni. Seinastu árini hava eini 15.000 fólk vitjað stevnuna úr 50
londum. Her kanst tú síggja og uppliva alt møguligt nýtt innan fiskivinnuna.
“Tað vísir seg,
at tað framvegis hevur týdning fyri vinnuna at hittast. Tað er hesa stevnuna,
fólk tosa um og vilja vera við til, sigur Steinsbø.
Um tvey ár kann
Nor-Fishing hátíðarhalda 60 ára-dagin.
Kelda:
Skipsrevyen


text:
Landið liggur, sum tað hevur reitt
Ongar samráðingar eru eins og eingi verkføll eru eins. Felags fyri hesi er tó, at í góðari tíð áðrenn sáttmálin fer úr gildi, verður støða tikin til, hvat arbeiðstakarin/fakfelagið og arbeiðsgevarin, tann kommunali eins og landsmyndugleikin hava av áhugamálum, og hvat ið ætlan er, at broyta ella betra um komandi sáttmálaskeið.
Lønardeildin í Fíggjarmálaráðnum hevur fleiri ferðir róð uppundir og hevur eisini praktisera, at taka eitt av teim størru fakfeløgunum til samráðingarborðið fyrst, fyri síðani, at tengja tann sáttmálan at hinum fakfeløgunum. Hetta ger Fíggjarmálaráðið hóast tenging var eitt av viðurskiftunum, ið ikki komu við í samgonguskjalið, tá m.a. fráboðanarfreistin var samtykt á tingi. Tí hevur hvørt einstakt fakfelag rætt til veruligar samáðingar vegna júst sínar limir.
Í ár var einki undantak, Starvsmannafelagið, var fyrst boðið til samráðingarborðið. Tey gjørdu eina semju, ið tey vóru nøgd við vegna teirra limir. Hetta merkir tó ikki, at tann semjan er góð fyri onnur fakfeløg, tað kann hon vera, men neyvan, tí eingi fakfeløg eru eins og umboða tískil ikki somu limir ella sáttmálaøkir.
Tá Føroyskir sjúkrarøktarfrøðingar vóru til samráðingar, royndi lønardeildin hjá Fíggjarmálaráðnum at tengja sáttmálan hjá Starvsmannafelagnum at Sjúkrarøktararnum. Hetta gekk ikki, og sjálvandi ikki. Hetta endaði við einum verkfalli har sjúkrarøktarfrøðingar vóru í verkfalli. Partarnir komu síðani saman aftur til samráðingarborðið og gjørdu eina semju, sum tey vóru nøgd við.
Tá so Føroya Pedagogfelag kemur til samráðingarborðið er púra greitt, hvørji krøv tey fara við til arbeiðsgevaran. Hægri løn og javnrættindi innan lønarásetingar, hetta sæð út frá útbúgvingarstøði.
Í míni verð er tað sjálvsagt, at lønarkravið er har, tí landsins politikarar hava avgjørt, at broyta útbúgvingarnar fyri júst pedagogar, sjúkrarøktarfrøðingar og lærarar. Hesi taka í dag eina bachelor útbúgving á Fróðskaparsetri Føroya. Tí er einki løgi í, at samanbera hesar lønartalvur við hvørja arða. Í ávísum føri yvirlappa hesi fakøki eisini hvørt annað, tó uttan at tey røkja júst somu uppgávur, men at tey við hvør sínum førleika loysa uppgávur fyri sama málbólk.
At samráðingarnar læsa seg fastar er ikki óvanligt, tað kann neyvan bert ein partur lastast fyri. Eg meti tó, at báðir partar hava skyldu til, at føra veruligar samráðingar og at brúka tíðina til at mýkja støðuna og at tosa seg til rættis og at lurta eftir hvør øðrum. Hesum átti serliga ein nýggjur samráðingarleiðari á Lønardeildini í Fíggjarmálaráðnum, at verið áhugaður í. Tó gekk tað ikki so lætt hesa ferð og Semingsstovnurin verður boðsendur og royndi at gera semju, uttan at tað eydnaðist.
Pedagogfelagið lýsti verkfall fyri leiðarar og varaleiðarar. Ein bleyt byrjan, meti eg, men álvarsligt nokk til, at tað eftir stuttari tíð átti at fáa avleiðingar fyri arbeiðsgevararnar. Endamálið við einum verkfalli, er, at tað skal fáa avleiðignar, also at tað skal darva arbeiðsgevaranum at røkja sínar skyldur.
So hendir tað løgna, at Kommunala arbeiðsgevarafelagið fráboðar verkbann fyri allar dagstovnar. Eitt eftir mínum tykki, ómetaliga ógvusligt og óneyðugt trekk. Síðandi hevur lítið verið at frætta frá hesum stríðspartinum, ið kanska róliga kann lena seg afturá og fremja umvælingar á stovnunum og sløkkja hitan og ljósið, og spara pening ein og tey gjørdu í 2012. Men hetta sømir seg illa, haldi eg. Tá ein partur tekur so rívan til, haldi eg eisini at tey eiga, at hava næsta trekk klárt og tað má vera, at fara aftur til samráðingarborðið. Kommunala arbeiðsgevarafelagið hevur nú tikið allar barnafamiljur í landinum gísla.
KAF hevur eins stóra ábyrgd av samráðingunum sum Pedagogfelagið og eisini við at finna eina semju, sum Fíggjarmálaráðið kann góðtaka.
Pedagogfelagið herdi so stríðið og fráboðaði verkfall fyri allar limir, ið starvast á stovnunum hjá Almannaverkinum. Hetta letur Almannastjórin ikki ganga tigandi framvið, hann kærir Pedagogfelagið fyri Fasta Gerðarrættin, ið dømir verkfallið ólógligt vegna tað, at undantøk ikki vóru givin. Pedagogfelagið broytti kós og fráboðaði nýtt verkfall við nýggjari freist. Hetta varð aftur kært fyri Fasta Gerðarrætti og Pedagogfelagið fekk viðhald í, at verkfallið var lógliga fráboðað.
Nú hendir so nakað, ið eg ongantíð havi uppliva áður, og eg havi tó verið virkin í samráðingum síðan seinast í 1990´unum. Stjórin í Almannaverkinum fer alment út við einari hóttan móti sínum egnum starvsfólkum, um harðan straff upp til fleiri ár í fongsli, um tey eru ólýðin og seta lív í váða hjá teimum, ið tørva hjálp á landsins stovnum. Hann kastar sína egnu ábyrgd á starvsfólkini, í staðin fyri at kasta ábyrgdina yvir á landsstýriskvinnuna í Almannamálum, ið er hansara næsta hægri leiðari.
Góðu starvsfólk, latið tykkum ikki hótta, tit hava tykkara fekafelag aftanfyri tykkum og samraðingarrætturin er enn fríður í Føroyum.
Pedagogfelagið hevur til eina hvørja tíð rætt til, at fráboða verkfall fyri sínar sáttmálasettu limir, tí í løtuni hava tey ongan sáttmála. Tó skal tað vera mín inniliga vón, at partarnir koma til samráðingarborðið aftur sum skjótast, tí eingin vinnari er at hóma í hesum magtstríðnum í løtuni.
Fleiri hava í orðaskiftinum seinastu dagarnar róð uppundir, at um limir Pedagogfelagsins eru so týðandi partur í samfelagnum, so gevið hesum fólkunum eina løn, ið stendur mát við ábyrgdina. Hesum taki eg fult undir við.
Eg skal vera tann fyrsta til at viðurkenna, at eitt verkfall rakar hart á almenna økinum, ið er so sárbært frammanundan, við alt ov fáum starvsfólkum. Íkomna støðan kundi tó verið fyribyrgd, um landsins politikarar ikki høvdu niðurlaða skipanina við tænastumannastørvum á landsins stovnum, har okkara sárbærastu borgarar búgva. So var hendan støðan ikki. Tí meti eg at landið liggur sum tað hevur reitt.
Við fakfelagskvøðu
Maud Wang Hansen
Fyrrverandi fakfelagsforkvinna
19.12.2017


text:
Býráðsfundur 31. mai 2018
Býráðslimir: Tórbjørn Jacobsen, Terje B. Vestergaard, Helgi Lamhauge Petersen, Hans Jákup Johannesen, Etly Nord Højgaard, Kári Egholm Jacobsen, Jonhard Danielsen, Jonnhild Reynholdsdóttir, Jóhan Vest, Kristian Gaardbo og Selinda í Heiðunum
Vara limur: Annfinnur Garðalíð
Ikki møtt: Hans Jákup Johannesen
48/18: Heimavirkni søkir um fíggjarligan stuðul fyri 2018
-Fíggjarnevndin mælir til at játta 40.000 kr í stuðli í 2018 og at málið um stuðul verður tikið upp í samband við fíggjarætlanarviðgerðina fyri 2019.
-Býráðið hevur á fundi 31/5-2018 samtykt at taka undir við tilmælinum frá fíggjarnevndini.
49/18: Asfaltering á havnarøkinum í Saltangará.
Havnarmeistarin vísir á, at tørvur er á asfaltering á havnalagnum, tí asfaltið er sera slitið og ring at koyra við trukki. Peningur varð játtaður í 2017 til arbeiðið, men hetta varð ikki gjørt.
-Vinnu- og havnarnevndin mælir til at økið verður asfalterað, vísandi til lýsing frá havnarmeistaranum og at arbeiðið verður fíggjað av meirinntøku hjá Runavíkar Havn.
-Fíggjarnevndin mælir til at arbeiðið verður gjørt og fíggjað yvir raksturin hjá Runavíkar Havn.
-Býráðið hevur á fundi 31/5-2018 samtykt at taka undir við tilmælinum frá Vinnu- og havnarnevndini og fíggjarnevndini.
50/18: Ítróttarstuðulin 2018.
Útlutan av árliga ítróttarstuðinum til Ítróttarfeløgini í kommununi.
-Mentanarnevndin mælir til at útluta avsettu játtanina til ítróttarstuðul eftir samlaðum útreiðslum, í støði í roknskapi og limatølum hjá feløgunum
-Býráðið hevur á fundi 31/5-2018 samtykt at taka undir við tilmælinum frá mentanarnevndini
51/18: Val av nýggjari ferðslunevnd
Tekniska nevnd mælir til at vald verður nýggj ferðslunevnd við formanninum í Teknisku nevnd sum formanni, einum umboði fyri Politiið, einum umboði fyri koyrilærarar og Tekniska leiðara kommununar sum skrivara.
-Býráðið hevur á fundi 31/5-2018 samtykt at taka undir við tilmælinum frá Teknisku nevnd.
52/18:Áseting av grundstykkjaprísi.
Tekniska deild mælir til at áseta grundstykkjaprísin fyri komandi útstykkingar og at grundstykkini í øllum útstykkingum verða útgrivin og planerað og at útstykkingarnar verða gjørdar lidnar við kantsteinum, gøtuljósum og asfaltering soleiðis, at sleppast kann undan, at øki liggja í hálvum gekki í fleiri ár eftir, at fólk eru flutt í húsini.
-Byggi- og býarskipanarnevndin tekur undir við tilmælinum frá Teknisku deild og mælir til at áseta grundstykkjaprísirnar soleiðis:
Øki 1 Glyvrar, Runavík og Saltangará 750 kr/m2
Øki 2 Lamba, Rituvík, Skála, Skálafjørður, Skipanes og Søldarfjørður 575 kr/m2
Øki 3 Elduvík, Funningur, Funningsfjørður, Oyndarfjørður og Æðuvík 400 kr/m2
-Fíggjarnevndin tekur undir við tilmælinum frá Byggi- og býarskipanarnevndini.
-Býráðið hevur á fundi 31/5-2018 samtykt at taka undir við tilmælinum frá Byggi- og býarskipanarnevndini og fíggjarnevndini. Eisini varð samtykt, at býráðið, í hvørjum einstøkum føri tá nýggjar útstykkingar verða gjørdar, gerð eina meting av felags facilitetum fyri útstykkingina, sum kann verða lagt afturat kostnaðinum fyri hvørt einstakt grundstykki í útstykkingini.
53/18: Ársroknskapurin fyri Eldrasamstarvið Roðin fyri 2017
Nettokostnaðurin í 2017 fyri Roðan er 61.714.020 kr.
-Fíggjarnevndin mælir til at góðkenna ársroknskapin fyri 2017, sum SPEKT hevur grannskoðað.
-Býráðið hevur á fundi 31/5-2018 samtykt at taka undir við tilmælinum frá fíggjarnevndini
54/18: Umsókn um byggiloyvi til íbúðarbygging á Skála.
Umsókn um byggiloyvi til at byggja 18 íbúðir á 64 m2 Úti á Fløtum á Skála á matr. nr. 253n, 253o, 253p og at leggja geiran millum 253n og 253o afturat grundstykkinum.
Tekniska deild mælir til at ganga umsóknini á møti og at ætlanin verður send grannunum til hoyringar í 3 vikur.
-Byggi- og býarskipanarnevndin mælir til at taka undir við tilmælinum frá Teknisku deild.
-Býráðið hevur á fundi 30/4-2018 samtykt at taka undir við tilmælinum frá Byggi- og býarskipanarnevndini.
Tá hoyringsfreistin var úti, var ein klaga innkomin.
Tekniska deild mælir til at játta principielt byggiloyvi treytað av, at søkt verður um byggiloyvi við fullfíggjaðum projekti innan 6 mdr.
-Byggi- og býarskipanarnevndin tekur undir við tilmælinum frá Teknisku deild og mælir samstundis til at broyta almennu byggisamtyktina fyri B10-B39 øki til at nýtslan verður orða soleiðis “Bústaðir: Einkult sethús og við serloyvi frá byggivaldinum tvíhús, raðhús, íbúðir og tøtt/lág hús, spalipláss/sparkivallir.
-Býráðið samtykti á fundi 31/5-2018 at taka undir við tilmælinum frá Byggi- og býarskipanarnevndini.


text:
Lag: Eg minnist úr gomlum søgum.
Her veitsla er byrjað av sonnum
við kosti av besta slag
og kvinnur við sínum monnum
seg gleddu til hendan dag.
Latið tí lystin leika
í hesi stóru høll –
og lat ikki dirvið veika
teg benda til stúrandi trøll.
Vit minnast á fedrar stóru,
ið stimbraðu menning og mátt,
teir høvur á kroppi bóru
og hóvliga gingu um gátt.
Standið tí stinnir á vali
– standið lið um lið,
vit fjølmentir eru í tali
at verja um góðan sið.
Vit eiga ta skyldu at hava,
at verja um fedranna spor,
tí mega vit ósigur svæva
og ógerðir leggja í sor.
Gaman skal vera gaman
– í álvara er tað gott –
vit taka tí hendur saman
í stuttleika hesa nátt.


text:
Plátuspælari
Plátuspælari er tól, sum endurskapar ljóð úr eini langari, samanhangandi foyru á eini plátu.
Thomas Edison uppfann fonografin í 1877, har foyran er løgd á ein súlindara.
Í 1887 uppfann Emile Berliner gramofonina (úr forngrikskum Ypάφeιv gráphein, skriva, og φwvή phōné, ljóð), sum trokaði fonografin burtur fyrst í 1900-talinum.
Á føroyskum verður orðið plátuspælari brúkt um nýggjari, elektrisk tól, meðan gomul tól vanliga verða nevnd við gamla heitinum grammofon.
Pláturnar hava 4 ymiskar snúðningsferðir, 78, 45, 33 ella 16 snúðningar um minuttin. Fyrst í 1900-talinum vórðu 78-plátur tær einastu. Men seinni vóru tær trokaðar burtur av 45 og 33. 16 bleiv ongantíð serliga vanligt.
78-pláturnar eru gjørdar úr skellakki, meðan 45- og 33-plátur eru gjørdar úr vinyli. Millum annað av tí at skellakk og vinyl eru sera ymisk í herðslu, skulu pláturnar hava rættiliga ymiskar nálir.
Í oktober 1982 komu feløgini Philips og Sony á marknaðin við Compact Disc, stytt CD og ofta nevnt fløga á føroyskum. Hendan mundi troka plátuna burtur síðst í 1990'unum, men plátan er blivin eitt sindur vanligari nú, enn hon var fyrst í hesi øldini.


text:
Lag: Ira David Sankey / Petur Hermansen
Týtt: Victor Danielsen
1. Áh, fagra land, har Harrans vinir tráa,
sum ganga her í trongd og sorgum nú!
Áh, land, ið tey útvaldu skulu náa,
sum standa klædd í Kristi rættferðskrúð!
2. Áh, fagra land, har sorg og neyð ei sára,
har trongda hjarta frítt og lætt skal slá!
Áh, fagra land, har freistingar ei dára,
áh, land, sum deyði, synd og stríð ei ná!
3. Áh, fagra land, har lívsins Kongur gevur
ein krans til hann, sum trúfast stríddi her!
Áh, fagra land, har ljósið valdið hevur,
áh, land, áh, land, várt endamál tú er!
4. Áh, fagra land, har hann vit skulu skoða,
sum doyði eitt sinn her á krossins træ!
Áh, land, har vit í kærleiks fulla loga
tilbiðja hann hin endaleysa dag!


text:
Eirikur Lindenskov 26.11.2014 (11:20)
Bussurin Sóljan er eitt blómutyssi
Tá tann gamli bussurin hjá Sjúklingahotellinum í Keypmannahavn, sum fór at koyra í mars 2004, skuldi hava eitt navn, var semja um at kalla hann »Sóljan« – sum er boðberin um summar og ljósari tíðir.
Bussurin skuldi vera eitt blómutyssi til tey sjúku og teirra avvarðandi á Sjúklingahotellinum. Nú stóð teimum í boði at koma við á útferðum í Keypmannahavn, Malmø, Helsingør, Hillerød, Roskilde og aðrastaðni, har ymist er at síggja og vera við til. Farið varð t.d. á Fisketorvet, til Fields, Føroyahúsið, Sámuelskirkjuna, Kristnastovu, Kristiansborg, Djóragarðin, Tivoli, Víkingasavnið, og á slott og borgir.
Tað eydnaðist stigtakarunum at fáa sjálvboðin at koyra bussin, sum hvørja viku hevur verið 2-3 túrar. Í hesum sambandi er vert at nevna, at serliga trý fólk vóru slóðbrótarar, ágrýtin og framsíggin. Kári Petersen fotografur fekk saman við øðrum sett ein trivnaðargrunn á stovn í Føroyum, tá ið Verkamannafylkingin samtykti á heysti 2001 at lata tað, flokkurin átti, til vælgerandi endamál, og hetta skuldi vera til Sjúklingahotellið. Kári, sum var formaður í fleiri ár, var hugaður at fáa ein buss í 2002-03 og aftur ein nýggjan buss longu í 2006-07, men tað hendir nústani.
Tað var vist táverandi stjórin á Sjúklingahotellinum, sum var í Tåsingegade, Ina Friisdahl, sum hevði hugsjónina um ein buss til frama fyri tey á hotellinum og fekk eina trivnaðarnevnd fyri Sjúklingahotellið í lag. Formaðurin gjørdist tann ungi lesandi Niels Jacob Nielsen, sum fekk loyst bussmálið úr lagdi í 2003 og fekk busskoyringina í lag í mars 2004. Tey næstu árini brúkti hann sera nógva tíð og orku til hetta. Hann hevði nakrar førarar afturat sær, serstakliga Heðin Kjelnæs og Petur Petersen, sum framvegis koyra bussin og røkja hann. Tað fyrsta árið eydnaðist væl og so við og við komu fleiri og fleiri á útferðir. Sambært logbókini í bussinum vóru 1400 fólk við honum í 2006, og talið er vaksið nógv síðani.
Lesið eisini: Sjúklingahotellið fær nýggjan buss
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Wikipedia:Mánaðargreinin/apríl 2017
Butan er eitt sjálvstøðugt kongsríki í Himaleia millum Tibet í Vesturkina og India. Har búgva umleið 700.000 fólk, sum eru millum tey fátækastu í heiminum. Av hesum búgva eini 100 túsund í Thimphu. Landið hevur valt at avbyrgja seg og hevur tí í øldir gingið sína egnu leið. Í norðri hevur Butan mark við Kina, í eystri, suðri og í vestri við India. Kongsríkið Butan er gátuført og lítið kent land, tí at tað var stongt fyri umheimurin langt upp í 1970-árini. Eisini er ringt at koma fram í óføra fjallalendinum. Butan er buddistiskt land, og kongurin, nevndur drekakongurin (nú Jigme Khesar Namgyel Wangchuck), er einaveldugur.


text:
ISO 8601
ISO 8601 er ein millumtjóða standardur fyri, hvussu tíðarfesting eigur at verða skrivað, so hon er eintýðug. Størri støddir koma altíð áðrenn smærri, og sum útgangsstøði verður dato skrivaður aaaa-mm-dd og klokkutíð hh:mm:ss. Dato og klokkutíð verða skild við T (loyvt er eisini at skilja við millumrúmi, um misskiljing ikki kann standast av hesum).
Danmark hevur sett standardin í gildi sum DS/ISO 8601:2005.
Sum dømi er 22. februar tann 53. dagurin í árinum. Og 22. februar 1966 var týsdagur (annar dagur) í áttandu viku av 1966. Dagurin kann tí eintýðugt verða skrivaður 1966-02-22, 1966-W08-2 og 1966-053. Er nóg mikið við viku, verður skrivað 1966-W08. Er nóg mikið við mánaði, verður skrivað 1966-02. Gongur árið fram av samanhanginum, kann vera nóg mikið at skriva datoin --02-22.
Klokkutíð verður skrivað við tímum, minuttum og møguliga sekundum. Tíðarsona eigur at verða upplýst, uttan so at misskiljing er útilokað.
Um veturin er høvuðstíðindasendingin í Útvarpinum á miðdegi kl. 12:20Z ella bara 12:20, um ongin misskiljing kann standast av at koyra Z burtur.
Um summarið er høvuðstíðindasendingin í Útvarpinum á miðdegi kl. 12:20+01, 11:20Z ella, um misskiljing er útilokað, bara kl. 12:20.


text:
Karl og Ragnar skrivað sáttmála
ítróttur05-11-2017 - 20:50 - Jóanis Albert Nielsen
07Vestur.fo skrivar: Sandavágsbrøðurnir Karl og Ragnar Weihe hava júst undirskrivað sáttmála við 07 Vestur. Brøðurnir eru uppvaksnir í felagnum, og tað er okkum ein gleði at síggja ungar leikarar blanda seg uppí millum okkara bestu.
Karl Weihe er 17 ár, men verður 18 um fáar dagar. Hann hevur vant við EFFO-hópinum í ár, og annars verið rundan um 1. lið í nøkur ár. Í ár hevur hann spælt við unglingum og 2. deild.
Yngri beiggin bleiv 16 í summar, og hevur tískil júst fingið aldur til vaksnamannafótbólt. Í ár hevur hann leikt á U16-liði okkara, umframt, saman við eldra beiggjanum, Karl, á unglingaliðinum, sum vann gull í B-bólkinum.
Hjartaliga tillukku til Karl og Ragnar!